text:
ORANJESTAD, Aruba – Desde aña 2000 Garage Cordia ta lease autonan cu Cuerpo Policial Aruba y diabierna mainta nan tabata orguyoso di por a entrega un otro set di 3 auto nobo na Polis. Solamente cu e pickupnan aki no ta bay den un contract di “lease” sino Aruba Hospitality & Security Foundation a cumpra nan y a entrega nan na Cuerpo Policial Aruba.
“Di parti di Toyota nos ta masha orguyoso di por entrega 3 bunita ehemplar di Pickup Hilux”, asina e Chief Executive Officer di Garage Cordia Aruba, Danilo Werleman, a expresa. Aruba Hospitality & Security Foundation hunto cu Aruba Tourism Authority y AHATA tin varios plan basa riba un programa pa promove mas siguridad den nos industria turistico. A pidi Garage Cordia e aña aki pa entrega 5 auto nobo na Polis, di cual 3 ta e “Toyota Hilux Police Edition” y e 2 anterior tabata e Toyota RAV4.
Danilo Werleman a indica cu esaki ta parti di e pilot proyect, unda cu pa prome biaha den Caribe ta haci uzo di un auto hybrid como auto di polis. Asina aki nan lo tin un bon ehempel pa nota con e ta progresa y si e ta bon pa haci uzo, di cual ta mustra cu ta haci un diferencia hopi grandi den gastonan di combustibel pa Cuerpo Policial mes.
Aruba Hospitality & Security Foundation a haci entrega di e 3 autonan na Cuerpo Policial y CEO di AHATA, Jim Hepple a indica cu nan tin un bon relacion cu Polis. Ora cu a crea Aruba Hospitality & Security Foundation na aña 2001, e idea tabata pa yuda Polis obtene recursonan unda cu nan no por a haya. E fundacion a busca boto, autonan, bicicleta y waverunner pa Cuerpo Policial. E fundacion a busca e 3 autonan, pasobra Polis tabatin mester di nan na San Nicolas, Oranjestad y Noord.
Despues di percura pa mantene e patruyanan Toyota Prado activo y den uzo pa e ultimo 5 añanan, banda di Vannan Toyota Hiace pa Mobiele Eenheid, Toyota Corolla y Hilux pa Recherche, Toyota Land Cruiser como Overvalwagen, Toyota Land Cruiser Pick Up pa Polisnan Maritimo y Hilux pa Polisnan di Bario, Toyota Rav4 Hybrid, awor a añadi e 3 modelonan di “Toyota Hilux Police Edition” na e flota di auto di Polis. “Nos ta sigur cu Polisnan ta mobilisando den e miho autonan di mundo, cual tambe por conta cu un agencia dinamico y cu amplio experiencia di lease pa cu Cuerpo Policial. Nos ta y lo sigui brinda e miho sosten na Polis cu un servicio di casi 24 ora pa dia y 7 dia pa siman”, asina Danilo Werleman a termina bisando.
Garage Cordia Aruba ta yama Aruba Hospitality & Security Foundation, hunto cu AHATA, Aruba Tourism Authority, Gobierno di Aruba y Cuerpo Policial di Aruba, masha pabien cu e autonan Hilux nobo y masha danki pa e confiansa. Garage Cordia, casi celebrando 52 aña di existencia, siendo e agencia cu a bende mas auto den historia di nos isla y ta cumpli e aña aki 30 aña ta lease vehiculo na comercio y ta orguyoso di por tin un partner manera Cuerpo Policial Aruba tambe entre nan lista largo di clientenan satisfecho.


c: text/html

text:
Cumisando e luna di augustus riba dialuna mainta, sindicato Aduanero SADA, Sindicato SEPPA, SIMAR, SPA y OPPA a duna gobierno te cu diabierna 5 di augustus venidero pa mira con por adapta e aumento recien anuncia riba awa y coriente. E sindicatonan a haya un reunion cu minister Glenbert Croes awe mainta y ta spera un respuesta riba esaki.
Josephine Albertus, presidente di sindicato SIMAR ta splica Bon Dia Aruba cu e sindicatonan a manda un carta pa prome minister di Aruba na unda ta vocifera nan inkietud y preocupacion pa loke ta e aumento di awa y coriente cu a ser anuncia diabierna 29 di juli.
“Pasobra nos ta bisa cu e problemanan financiero cu e pueblo ta aden caba ta hopi halto, y pa wak aworaki atrobe ta bin cu un aumento di awa y coriente, cada biaha nos ta wak ta bin cu mas medida na pueblo ta alarmante y preocupante,” Sra. Albertus ta expresa.
Un luna pasa ora a bin cu e anuncio cu desde 1 di juli lo a aumenta awa so, for di e tempo ey sindicatonan a manda un carta caba. Despues e aumento a wordo posponi y awor a bin cu un otro cifra, diferente na esun introduci un luna pasa. Sindicatonan a pidi tambe un reunion cu WEB e tempo ey, a logra na haya un fecha pa e reunion pero despues esaki a wordo posponi, y ‘te dia di awe nos ta wardando,’ segun Sra. Albertus ta conta Bon Dia Aruba.
E sindicatonan ta mira cu por ehempel WEB, ni na prensa kier duna contesta concreto riba e aumento recien aki, pakico a bini cu anuncio di aumento na juli y despues hala esaki atras, y mas cu tur cos pakico no a sinta cu tur sindicato tambe prome cu yega anuncia e aumento aki na pueblo ‘zomaar’ asina.
E sindicatonan ta haya cu nan no por djis sinta y considera cu WEB su situacion ta precario, y acepta tur cos sin un splicacion drechi of un miho claridad riba e asunto.
“E aumento aki ta bay afecta tur cos, bo ta bay wak aumento den supermercado, tienda y mas. Pasobra tur cos ta bay wordo calcula pa e consumidor. Nos ta bisa e problemanan social cu ta halto caba, y esaki tambe lo bay sigui aumenta,” Sra. Albertus ta bisa. E aumento aki tambe lo ta un otro peso atrobe pa e pensionado. Ora cu aña bolter lo bini un BTW pa impuesto, cuanto e porcentahe ta ningun hende no sa ainda, pero esaki tambe lo tin un efecto riba e pueblo. Tur esaki e sindicatonan no por ignora y sinta man crusa sin vocifera nan preocupacionnan.
‘Gobierno tin cu tuma su responsabilidad’
“P’esey nos no por sinta man mara, nos ta bisa pa gobierno bin cu un solucion pa e puntonan aki.” Mirando tambe e parti di Landspakket, e sindicatonan ta subraya cu ora cu gobierno a firma cu Hulanda na 2020 y bin cu un Landspakket, ta para cu Gobierno tin e responsabilidad pa cu e continuacion cu awa, coriente, gasolin y cierto puntonan di cuido. E sindicatonan ta bisa cu gobierno di Aruba tin cu tuma su responsabilidad y no por ta asina cu cada biaha ta simplemente bin cu medida pa pueblo.
“Como grupo di sindicato y organisacion di pensionado nos ta manda e carta aki pa gobierno y nos ta contento cu ya caba nos a haya un contesta,” segun Sra. Albertus. Pues mesora despues di a manda nan carta dialuna mainta, nan a haya un contesta di prome minister bisando cu el a pone esaki den man di minister Glenbert Croes. E sindicatonan a haya un invitacion pa awe, diamars mainta 2 di augustus pa 8or, y nan kier tende for di gobierno kico nan ta bay haci pa bin cu un solucion.
‘Ladronicia lo subi sigur’
Vice Presidente di sindicato di Polis, SPA, Sr. Roland Maduro a subraya tambe cu un preocupacion sigur ta con hopi cos a bira mas caro caba, hasta impagabel pa hopi hende. “Esaki ta pone un peso tambe pa miembro di Polis. Pasobra unabes tur cos bira caro, hende lo busca toch manera pa hay’e, esey toch ta costa cada ciudadano nan privacidad y tambe ladronicia ta subi sigur, sin conta atraco,” segun Sr. Maduro. Semper ta dispuesto pa sinta cu gobierno pa bini cu posibel solucionnan pero segun e sindicatonan, casi nunca nan ta mira cu gobierno ta acerca nan of bati na nan porta pa yuda cu algo.
“E ta alarmante, nos di sindicatonan ta pone hopi atencion debidamente na esaki y ta pidi gobierno pa dialoga y yega na otro pa un miho solucion pa e pueblo aki.”

robotstxt: allowed

filter: keep


text:
Mi tabata puntra mi mes kon warda nos fe te dia ku Señor Hesus bin buska su pueblo.
Dios a mustra mi ku nos mester warda nos kurason. Hopi bia nos ta pone nos soñonan i boluntat dilanti di e plannan ku Dios tin pa nos bida.
“Pero SEÑOR a bisa Samuel: ‘No wak su aparensia ni su estatura altu, pasobra no ta e Mi ke. No ta importá loke hende ta mira, pasobra hende ta wak aparensia, Ami ta wak kurason.”
1 Samuel 16:7
Mirando loke e palabra di Dios ta bisa, Dios no ta wak e aparensha di e persona sino loke ta den kurason di e persona. Tin hende ta preokupá pa loke otro hende ta pensa i mira di nan. No ta malu pa preokupá ku bo aparensha pero e no mester ta e prioridat den bida di e persona. Dios ta wak e kurason di e persona. Nos mester kuida nos kurason pasó e kurason ta gañadó.
Rei Saul tabatin e Spiritu Santu, ku ta e Spiritu di Dios, pero su kurason no tabata di akuerdo ku Dios (dus e tabata hasi su propio boluntat). Un persona ku tin Spiritu Santu ke sirbi Dios. Ta pesei Dios a skohe David, paso e tabatin un kurason sigun e kurason di Dios.
Nos ta bai ofresé Dios un tarea komo ofrenda, kaminda bo ta bai analisá bo kurason pa wak kiko no ta agradá Dios. Buska pa tin un kurashon di Dios. bo por meditá den e historia di David i hasi orashon i pidi Dios mustra kiko falta pa bo por tin e kurason di Dios.
https://www.instagram.com/tv/CNm18GqD-xw/?utm_source=ig_web_copy_link


text:
E di kuater edishon di e “Vierlandenoverleg” relashoná ku Salú Públiko na Aruba a sera eksitosamente. Palabrashonnan nobo a keda hasí pa mehorá kuido di salú den Karibe Hulandes
Oranjestad, Aruba 24 yüni 2022,
Aruba, Kòrsou, Sint Maarten i Hulanda a traha hopi intensivo huntu pa enfrentá e pandemia di Corona na e mihó manera posibel den Karibe. E eksperensia den e temporada di krísis a mustra nos bon kla kon importante ta pa tin un bon koperashon pa mehorá e atenshon médiko pa e residentenan di e parti Karibense di Reino. E kuater paisnan e siman aki na Aruba a hasi palabrashonnan pa tuma pasonan nobo den e próksimo periodo. Algun di e palabrashonnan ku a wòrdu hasí ta riba mehorashon di preparashon pa un pandemia den region di Karibe, e koperashon ku tin den situashon di krísis manera por ehèmpel orkan, maneho di prevenshon, manera kombatí e problemátika di sobre peso i tambe un mihó koperashon hospitalario pa e kalidat di kuido por wòrdu mehorá i por ehèmpel e personal di enfermeria por risibí nan entrenamentu konhuntamente.
Representantenan di ministerio di Salú di Aruba, Kòrsou, Sint Maarten i Hulanda i representantenan di e vèlt di salú a reuní na Aruba den e siman di 20 di yüni pa e di kuater reunion di e kuater paisnan. E paisnan a konstatá ku tin similaridat i diferensianan den e sistema di salú i tin mas posibilidat pa traha huntu pa di e manera aki fortalesé e atenshon médiko den e parti Karibense di Reino.
A papia di e siguiente tópikonan: Implementashon di e “International Heath Regulations”, preparashon pa pandemia, koperashon den krísis i kalamidat, legislashon den salú mental, prevenshon, struktura di kalidat i akreditashon pa profeshonalnan den kuido i institushon, entrenamentu i edukashon den kuido i e koperashon entre e hospitalnan den forma di Dutch Caribbean Hospital Alliance (DCHA).
Koperashonnan mas intensivo
Vários akshon a keda formulá durante e “Vierlandenoverleg” i diferente grupo di trabou lo wòrdu instituí den e periodo ku ta bini pa duna kontenido na e palabrashonnan ku a keda hasí. E palabrashonnan ku a keda hasí ta: ta bai invertí den un sistema di vigilansia pa monitoriá malesanan kontagioso i malesanan no transmisibel (NCD’s), pa traha huntu riba e akseso pa haña remedi i material médiko den preparashon pa un
pandemia òf kalamidat den region, pa interkambiá konosementu riba intervenshonnan
ku ta promové salú, pa establesé un struktura/ sistema i pa krea un trayekto pa studiantenan di Karibe por kompletá un spesialisashon médiko den henter Reino Hulandes.
Den konteksto di koperashon entre hospitalnan di DCHA, e lo ta posibel pa tin koperashon mas intensivo den otro áreanan ku e mira pa promové efisiensia, kalidat i sostenibilidad di kuido den region. Tópikonan ku tin koperashon lo kontinuá i ekspandé inkluso e kompranan den konhunto, entrenamentunan, preparashon pa pandemia i un organisashon efisiente di e kuido hospitalario riba e islanan.
Entusiasmo i konfiansa
Minister Oduber (Aruba), Minister Pietersz- Janga (Kòrsou), Minister Ottley (Sint Maarten) i Sekretario di Estado Van Ooijen (Hulanda) ta konfidente, motivá i entusiasmá pa ku e kolaborashon entre e paisnan den Reino. E kolaborashon aki lo garantisá ku tur e paisnan Karibense di Reino por ofresé nan komunidat un sistema di salú públiko i kuido médiko mas sostenibel i di mihó kalidat. E próksimo “Vierlandenoverleg” di salú públiko ta planiá den mei 2023.
Succesvolle sluiting 4e Vierlandenoverleg Volksgezondheid op Aruba Nieuwe afspraken voor verbetering gezondheidszorg in Caribisch deel Koninkrijk
Oranjestad, Aruba 24 juni 2022,
Aruba, Curaçao, Sint Maarten en Nederland hebben ontzettend intensief samengewerkt om zo goed mogelijk het hoofd te bieden aan de corona pandemie in het Caribisch gebied. Die ervaringen in crisistijd hebben extra duidelijk gemaakt hoe belangrijk goede samenwerking is voor verbetering van de gezondheidszorg voor inwoners van het Caribisch deel van het Koninkrijk. De vier landen hebben deze week op Aruba afspraken gemaakt om in de komende periode nieuwe stappen te zetten. De afspraken gaan onder andere over het verbeteren van pandemische paraatheid in de Caribische regio, samenwerking in crisissituaties zoals bij orkanen, preventiebeleid zoals het tegengaan van overgewicht en ook betere ziekenhuissamenwerking, zodat de zorgkwaliteit verbeterd kan worden en bijvoorbeeld verplegend personeel gezamenlijk kan worden opgeleid.
Vertegenwoordigers van de ministeries van Volksgezondheid van Aruba, Curaçao, Sint Maarten en Nederland en vertegenwoordigers vanuit het zorgveld en de zorgverzekeraars zijn in de week van 20 juni op Aruba bij elkaar gekomen voor het vierde vierlandenoverleg. De landen constateren dat er overeenkomsten en verschillen zijn in de zorgsystemen en dat er meer mogelijkheden zijn tot samenwerking ter versterking van de gezondheidszorg binnen het Caribisch deel van het Koninkrijk.
De volgende onderwerpen zijn besproken: implementatie van de internationale gezondheidsregeling (IHR), pandemische paraatheid, samenwerking bij crises en rampen, wetgeving in de geestelijke gezondheidszorg, preventie, kwaliteitskaders en accreditatie van zorgprofessionals en instellingen, zorgopleiding en onderwijs en samenwerking tussen de ziekenhuizen in de vorm van de Dutch Caribbean Hospital Alliance (DCHA).
Intensiever samenwerken
Er zijn tijdens het vierlandenoverleg verschillende acties geformuleerd en diverse werkgroepen worden de komende periode ingesteld om inhoud te geven aan de
gemaakte afspraken. De afspraken die onder andere verder zullen worden uitgewerkt zijn: het investeren in een surveillance systeem voor het monitoren van infectieziekten en niet-overdraagbare aandoeningen, het samenwerken bij toegang tot geneesmiddelen en medische materialen ter voorbereiding op pandemieën en rampen in de regio, het uitwisselen van kennis over gezondheidsbevorderende interventies, het opzetten van gezamenlijke kwaliteitskaders/systemen en het creëren van een traject voor studenten uit het Caribisch gebied om door te stromen tot medische specialisatie in Europees Nederland of Aruba, Curacao, St. Maarten en BES eilanden.
In het kader van de ziekenhuissamenwerking DCHA wordt het mogelijk om op andere terreinen intensiever samen te werken met oog op bevordering van efficiëntie, kwaliteit en verduurzaming van de zorg voor de regio. Onderwerpen waar samenwerking wordt voortgezet en uitgebreid betreffen gezamenlijke inkoop, opleidingen en onderwijs, pandemische paraatheid en doelmatige inrichting van de ziekenhuiszorg op de eilanden.
Enthousiasme en vertrouwen
Minister Oduber (Aruba), Minister Pietersz-Janga (Curaçao), Minister Ottlely (Sint Maarten) en Staatssecretaris Van Ooijen (Nederland) zien de samenwerking met veel enthousiasme en vertrouwen tegemoet in het belang van de waarborging en verduurzaming van de zorg voor de inwoners van het Caribisch deel van het Koninkrijk. Het volgende vierlandenoverleg Volksgezondheid is gepland in mei 2023.


text:
Zanillya, un artista internacional cu raiznan Arubiano, lo ta sacando su prome EP na ingles, bou di e nomber Electricity and Drums, riba dialuna, 4 di augustus. E prome single di e EP, ‘Raise Ya Flag,’ a caba di wordo lansa na un seleccion di radio emisora riba su isla di Aruba. Tur e canticanan riba e EP a wordo skirbi pa Zanillya y produci pa THEprinceOFbeatz, cu kende Zanillya tin un relacion serca di trabou ya pa 4 aña. Zanillya ta revela cu, como un artista contemporaneo, el a cambia pa canta den e idioma di Ingles na 2013, y desde e tempo ey e ta trahando riba mas di 50 cancion, buscando su sonido autentico nobo. Na final di un periodo largo di experimentacion y creatividad, e ta orguyoso di por presenta su musica nobo y kende e ta awendia. Basa na Rotterdam, Zanillya a nace na Hannover, Alemania, yiu di un tata Arubiano y un mama di Macedonia. El a hereda su amor pa musica for di su mama artistico y un tata musical, tambe conoci como e defunto Bobby Farrell for di e mega grupo di vocalista di e añanan 70 y 80, Boney M. Zanillya a cuminsa capta e atencion di e mundo musical na 2011, cual a resulta den un nominacion pa e premio di “Rookie of the Year State Award,” y el a bira e prome MC femenino pa gana e competencia mas grandi di presentacion en bibo na Hulanda, esta “De Grote Prijs van Nederland,” den e categoria di Miho Hip Hop. Desde e tempo ey el a presenta na Noorderslag Eurosonic y tabata un invitado di e programa di television ‘De wereld draait door.’ Tambe el a bishita Giel Beelen na radio emisora 3FM y a wordo escohi pa e revista FHM como un di e 500 hende muhenan mas bunita na Hulanda. Recientemente el a firma un acuerdo di publicacion cu Imagam Music. Cambiando constantemente y re-inventando su estilo, Zanillya ta uza su interesnan den un area amplio di genero pa crea loke e ta yama ‘Grunge Caribense.’ Su canticanan orienta riba baho cu influencianan tropical, ta combina dancehall, electronica, lo-fi y hip-hop na un manera fresco, y cu e actitud di grunge, cual tambe e ta yama New Era Pop. Ademas di su presentacionnan y grabacionnan, Zanillya actualmente ta un studiante na e Fontys School of Arts, Rock Academy, unda e ta sigui desaroya su talentonan y habilidadnan personal. E lo gradua na 2015 cu un diploma di Bachelor of Music y ta contento di por mira dilanti riba hopi proyecto nobo cu e kier cuminsa. E single Raise ya Flag ta e prome cancion di Electricity & Drums cu e ta sacando. E cancion ta enfoca riba un hende muhe cu ta kere den su mes, ta orguyoso y independiente bou di tur circunstancia, disfrutando di e aventura di bida y tur e momentonan positivo y negativo cu esaki ta trece cune! Champion, e di dos single, ta rindi tributo na e forsa interno di hende muhe. Como un artista, Zanillya ta presenta un show fuerte en bibo, cu un DJ sampler en bibo, instrumento di hoorn y mas acompañante, accentua pa humor y sin cualkier restriccion, limitacion of regla, djis un ambiente dibertido y anima cu un energia hubenil! Mientras cu e ta balora e balor di entretenimento di su musica, e ta spera tambe di por inspira hende muhenan hoben pa ta exitoso y habri nan halanan. E nomber di su EP ta sugeri su receta secreto, su nivel di energia electrico combina cu e ritmo di drum, e beat di su bida, combina hunto door di e productor musical.
More Posts for Show: The Morning Show
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Tur sector di Aruba a conoce cu reduccion di personal, door di ofrece paketenan di retiro of tin cu no por a paga ni e salarionan. Awe, 13 luna despues, ainda e situacion no ta mucho miho si mira cu tin cu mas cu 4 mil persona ta cobra Fase. Esaki ta e analisis di Mediador di Gobierno Anselmo Pontilius a expresa den un entrevista.
Sinembargo tin un luz positivo, si mira cifra di turistanan cu ta yegando Aruba. “Pero e no ta e cantidad cu nos ta custumbra cu ne pa bisa cu otro negoshi y trahadonan cu ta depende di turista por tin speransa di inmediato. E ta un situacion dramatico cu nos ta bibando. COVID a cambia bida di hopi hende cu nan entrada a cay drasticamente of no tin entrada mes.”
El a duna e ehempel di tres casino cu a cera nan portanan, unda trahadonan di hopi aña di servicio y cu nan compromiso financiero cu di un dia pa otro ta sin trabou. Cambionan dramatico.
Pontilius ta kere cu den e lunanan cu ta bini poco-poco e hotelnan lo sigui yena, cu ta e speransa cu tin. Pero tin otro partinan di comercio manera construccion cu no tin perspectiva mucho cla. No sa cuanto inversion lo tin di companianan priva. Tin construccion di hotelnan cu mester a cuminsa di aña pasa y cu lo a crea mas cupo di trabou si nan a cuminsa.
Otro sector cu no tin claridad riba dje ta esun di e refineria. “Si habri algun cupo di trabou den e area aki, lo por alivia un parti di e desempleo. Mester corda cu di esnan cu a perde trabou, hotel y restaurantnan lo no tuma tur hende bek, ya cu nan ta bay trata di mantene gasto di personal mas abou posibel, pasobra no tin e ocupacion normal.”
Di otro banda, na Merca tin indicacion di crecemento di economia cu ta duna Aruba e speransa cu na 2022 si lo por mira mas turista yegando Aruba y yenando e hotelnan.
Conflicto
Conflictonan laboral den cuadro di COVID, segun Pontilius, ta menos cu e prome seis lunanan di 2020. Tin situacion cu ta wordo poni na nan conocemento. Hopi compania ainda ta kere cu, door di e situacion, nan no mester cumpli cu tur e condicionnan di trabou (palabracionnan) haci. Ningun compania por tuma decisionnan unilateral, a pesar di e situacion reinante. Esaki a pesar cu ora un caso bay Corte, Hues ta midi e situacion y interes general, y realidad financiero di cada compania.
Sector HORECA cu ta esun mas grandi, tabata esun mas afecta di un solo biaha cu e situacion reinante. Tin hopi negoshi cu su trahadonan no ta organisa y a haya nan mes cu dunadonan di trabou ta simplemente bisa nan “sea bo ta tuma esaki of bo ta laga”. Hopi di e casonan aki a yega na Mediador di Gobierno cu a trata di haci lo maximo teniendo cuenta cu ambos banda.


text:
Ursell a bira un household name durante eleccion pasa na unda, liderando e plataforma RAIZ, den apenas algun luna, el a sa di casi yega na un asiento cu solamente 5 candidato. Ursell mes tabata un di Aruba su vote getters, un hoben ambicioso pero cu ideanan noble pa su pais, el a causa un impacto grandi. Awor ya caba un seasoned politician, e ta liderando un partido hopi mihor prepara cu un lista impresionante.
CON BO TA DESEA PA E VOTADOR WAK BO COMO CANDIDATO Y PAKICO NAN LO MESTER VOTA PA BO?
Na 2017 RAIZ a haya e sosten di 2107 votador. Aunke nos no a drenta parlamento, nos a logra trece un forma completamente nobo y diferente di conduci politica na Aruba (cu tiki fondo pero hopi creatividad, sin bandera, sticker, etc y c’un tono di union). Den e ultimo 4 añanan nos a sigui representa nos comunidad pafor di parlamento. Nos a aplaudi ora gobierno a tuma bon decision y nos a para contra plannan y proyectonan cu no tabata na e bienestar general.


text:
Dr. Juancarlos Quiceno ta elabora riba e dos pruebanan realisa
Medico di Odesur, Dr. Juancarlos Quiceno ta elabora riba e dos pruebanan realisa cu e atletanan de Pesas y Landamento. E ta conta di e dos tesisnan y con e lo yuda beificia nos atletanan.
Medico di Odesur, Dr. Juancarlos Quiceno ta elabora riba e dos pruebanan realisa cu e atletanan de Pesas y Landamento. E ta conta di e dos tesisnan y con e lo yuda beificia nos atletanan. #coa
Posted by Comite Olimpico Arubano on Tuesday, May 21, 2019


text:
Mester regula y crea balansa entre desaroyo economico y proteccion di naturalesa
Dialuna 2 di augustus Prome Minister Evelyn Wever – Croes a tene un reunion conhuntamente cu diferentedepartamento cu ta resorta bou di Ministerio di Infrastructura entre otro DOW, DIP, DTI, KPA, DNM y DTP pa atende cu e problema di ATV/UTV. Esaki ta e prome reunion den cual Prome Minister a pidi e departamentonan pa presenta proposicionnan naGobierno pa por regula e situacion cu ta causando daño nanaturalesa.
Manera ta conoci e problema di ATV/UTV no ta un problematica desconoci y desde prome cu Pandemia por a tuma nota cu e tolerancia pa e efecto causa pa ATV/UTV tabata birando menos. E efecto cu ta referi na dje ta enceraprincipalmente e destruccion di Aruba su naturalesa.
Den pasado a trata na papia cu e ‘vergunninghouders’ pa nan splica e usuarionan kico por y no por cu e vehiculonan aki, tambe a traha videonan y a publica articulonan den medionandi comunicacion pa conscientisa comunidad riba e tema. Sinembargo aworaki ta e momento pa reset algun cos.
Prome Minister Wever – Croes a enfatisa cu no kier exclui e tipo di desaroyo aki y ta consciente cu tin un grupo di turista aventurero cu ta gusta e tipo di actividad aki. Ademas, ta consciente cu tur hende ta luchando pa gana nan pan, pues ta algo cu Gobierno ta keda stimula. Teniendo esakinan nacuenta tambe ta importante pa reconoce cu mester protehalocual cu nos no por haya bek y e daño causa na natualesa ta algo cu nos no por haya bek. Lamentablemente dos siman pasaun bes mas tabatin algun potret ta circula riba medionan social cu a causa hopi disturbio.
Kico por haci awo?
Locual cu ya Gobierno a percura pe ta, cu tin un ruimtelijkeontwikkelingsplan/ ruimtelijke ontwikkleingsplan met voorschriften (ROP/ROPv) cu entrante 1 di september lo wordo publica. Pues mester traha dentro di cuadro di esey pa regula e situacion aki. Prome Minister a pidi cadadepartamento pa brainstorm hunto y proximamente presentaproposicionnan di regulacion.
Gobierno ta reconoce cu tin diferente aspecto cu ta hunga un rol den e regulacion a traves di e trabou cu mester tuma lugadoor di diferente departamento. Por ehempel DTI ta responsabel pa keur e vehiculonan, DIP ta atende cu e ROP/ROPv y DOW ta encarga cu “Aruba’s Outdoor AmentiesEconomy” cual ta den cuadro di crea desaroyo economiconobo cu kier introduci.
Pa conclui Premier Wever – Croes a enfatisa cu e punto di salida ta pa limita e daño cu ta wordo haci na naturalesa y awor lo ta pendiente pa ricibi proposicionnan di departamentonan concerni, pa mira ki paso por tuma pa percura pa tin regulacion.


text:
Diabierna 27 y diasabra 28 di April Cosecha conhuntamente cu Taste my Aruba lo ta den pleno celebracion di dia di rey cu nan evento mensual “ Under the Stars”. Pesey mes nan a join e Food Truck Festival como tambe e Blok Feest dilanti di Museo Historico cu tur hende conoce como Fort Zoutman. Esey kiermen cu e dia aki lo ta un fiesta grandi cuminsando di plaza Daniel Leo, Plaza Padu te cu Fort Zoutman. Dia 28 di April e celebracion lo sigui conhuntamente cu Food Truck festival. Tur dos dia e evento lo cuminsa desde 6pm te cu 11pm.
Dia 27 lo ta un dia special, Padu del Caribe lo tey presente pa asina canta happy birthday pe y desea hopi mas aña cu nos. Mester remarka cu e bolo aki lo wordo traha pa un di e chefnan talentoso di Renaissance Resort & Casino.
Pa locual ta e artesanonan presente lo tin variedad amplio. Productonan cu por encontra e dia aki ta por ehempel cuadranan, joyas, productonan traha di glas, koper, klei y mucho mas. Asina aki por reconoce e productonan traha local y por distingui e productonan aki di e producto nan importa. Tambe Taste my Aruba lo tin un menu extenso cu cumindanan di nos manera, aroz con pollo, sopi di oester, sanger yena y mucho mas.
Bishita e Facebook page di Cosecha: www.facebook.com/Aruba-Cosecha
of pasa sercanan dia 27 & 28 di April, e empleadonan ta cla pa juda bo y conta bo un tiki mas di cada producto.


text:
Publiká riba 18 Novèmber 2019
Na 2018, e UNESCO Direktor-General sra. Audrey Azoulay a apuntá sra. Giannini komo un di e kuater miembronan den e senior management tim. Sra. Giannini for di e tempu ei ta sirbi den e funshon di miembro di e tim aki i e ta un ofisial den e tòp di Nashonnan Uní den e áreanan di Enseñansa i Edukashon.
Durante di e enkuentro e mandatario, konhuntamente ku otro representantenan di Reino, kaminda alabes tabata presente Minister Plenipotensiario di Kòrsou sr. Anthony Begina i minister Armando Lampe di enseñansa di Aruba, a interkambia riba algun tema di interes komun. Un di e temanan tabata e tema di Enseñansa i e agènda di Enseñansa di Kòrsou i posibel asistensia di UNESCO. Sra. Giannini tabata reseptivo pa e petishon i UNESCO ta sigui duna asistensia kaminda ta nesesario pa nos por logra e metanan stipulá pa logra mas desaroyo riba tereno di formashon pa nos komunidat.
Riba e foto por mira: Minister Plenipotensiario di Kòrsou, sr. Anthony Begina, Sr. Hans Wesseling, Representante Permanente di Reino na UNESCO Paris, Minister di Enseñansa sra. Marilyn Alcalá-Wallé di Kòrsou, sra. Stefania Giannini, Assistente Director-General pa Edukashon na UNESCO, Minister di Enseñansa sr. Armando (Rudy ) Lampe di Aruba i Ms Marcellia Henry. Sint Maarten National Commission.
*****************************


text:
Bo tabata sa cu na Aruba antes tabata sconde webo di plastic cu mangel aden, pero tambe webo herbi. E mucha por come esaki tambe.
Hopi hende ta puntra kico e webo y e conenchi tin di hasi cu otro? Un conenchi no por pone webo, toch? Esey ta berdad! Pero tanto e webo y e conenchi tin di hasi cu e esencia di Pasco Grandi cu ta ‘bida nobo’. Originalmente e celebracion di ‘bida nobo’ ta bin di paisnan Europeo cu ta celebra e periodo cu frui ta caba y primavera ta cuminsa. E periodo aki flornan ta sali atrobe, e parhanan ta pone webo y e conenchinan ta nace. Pasco Grandi ta conta nos di e resureccion di Hesus Cristo. Di su bida nobo y nos bida nobo. Historia a pone cu cerca e muchanan chikito, e dos tradicionnan aki a cay hunto den e celebracion di Pasco Grandi.
Bo tabata sa cu na Aruba antes tabata sconde webo di plastic cu mangel aden, pero tambe webo herbi. E mucha por come esaki tambe.
Con exactamente e conenchi y e webo a bin hunto den e buscamento di webo nos no sa exactamente. Podise pasobra esaki ta un forma mas facil pa muchanan compronde kico bida nobo ta. Si nos wak bon tin hopi elemento educativo den e buscamento di webo. E mucha mester hasi su best pa e haja e webonan. Si e logra, e tin un recompensa, e ta haja un regalo. E mucha ta sinja hasi actividad hunto y hunga cu otro mucha. Nan ta verf e webo y esaki ta tene nan bezig na un forma creativo. Tur esaki ta sinja e mucha cosnan cu por benefici’e ora e bira grandi. E ta sinja balornan educativo y creativo. Leuk pa sa, toch?
Nigel y Wayne, dos amigo, di 10 anja cu gusta rap a saca un cantica tocante e significacion berdadero di Pasco… Lesa e texto y pensa con ‘abo’ kier pasa Pasco…
Christmas is about ‘loving, caring and giving’
From the hearts of 2 young boys: Nigel and Wayne… to the World!
It’s almost X-mas time
Everybody wanna look fine
A little present here
A bigger one there
Just stop for a minute….think… WHY
Why is everyone delirious
Just got to be a lot more serious
Spend time with your friends
Let’s cross our hands
And keep praying for better times
See a X-mas tree on the left
A basketful of cookies on the right
Come on people let’s stop
We’re praying for LOVE tonight
Refr: it’s not about the presents presents presents
We don’t need the presents presents presents
It’s all about SHARING
LOVING ………… CARING……….. GIVING……..
Ain’t about the …..CHICHING CHICHING
Nor about the BEBLING BEBLING
Just wanna make the world change …YEAH YEAH
Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Sinterklaas ta na Aruba y den tur e dianan siguiente e ta hopi ocupa pa scoge regalonan pa su fiesta di cumpleanjo dia 5 di December. Pa Sinterklaas e dia ey ta hopi importante. E ta un dia di fiesta y un dia di alegria. Sinterklaas kier pa e dia aki tur mucha ta contento. Sinterklaas ta bieuw, esey ta berdad, pero e sa tur cos cu ta pasando den mundo. Sint sa cu Steve Jobs a muri, e sa cu hopi mucha ta gusta bay riba Facebook awendia. Tur esaki e sa pasobra su Pietjes ta conta Sint esaki. Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Asina Sint ta haja leuk si majornan por pasa mas tempo cu nan jiunan.
Sint ta haja leuk pa mama, tata y yiunan hasi mas actividad hunto den famia. Pa e motibo aki Sint a laga su Pietjes pasa rond y wak unda nan ta bende weganan leuk pa hasi den famia. Continue reading “Sinterklaas ta duna regalonan educativo.”
Bo kier pasa un dushi rato? E workshopnan creativo ta sigi diabierna atardi y diasabra merdia na Certified, den e gang pariba di Huchada.
Un dushi rato tabata loke e participantenan a pasa durante e workshop di reciclahe di Comprondiendo Bida. Den un ambiente relaha nan a traha cadena, renchi orea, armband y decora bela.
Hopi hende den comunidad a lo largo di tempo a sinja conoce Comprondiendo Bida como un projecto cu ta contribui na un miho bida y comunidad. Pesey e tipo di actividad asina ta juda nos haja mas trankilidad, creatividad y alegria den nos bida. Tur esaki ta elementonan cu e participante a encontra den e workshop. Banda di esaki sigur e lo contribui tambe na ‘reduci’ gastonan ora bo mes por traha bo asesorio of traha bo mes regalo ora di un fiesta. E workshopnan ta sigi diabierna atardi y diasabra merdia na Certified, den e gang pariba di Huchada.
Bida di un famia den nos cultura ta concentra majoria biaha rond di nos mama. Na Checkpoint Color semper e mama ta super special, pasobra un mama ta nos nucleo caminda famia ta nace. Y awor bo por gana bo propio photobook…
Dia di mama ta asercando, e dia cu den tur cas ta honra e ser central den cas cu ta e mama. Bida di un famia den nos cultura ta concentra majoria biaha rond di nos mama. Na Checkpoint Color semper e mama ta super special, pasobra un mama ta nos nucleo caminda famia ta nace. Den su pensamento un mama ta su so hopi biaha cu su yiunan. E prome jiu, e prome palabranan, e jiu cu a crese y bay afo, e jiu cu no ta cu n’e mas. Momentonan den bida cu awor mami por recorda cu e potretnan di su ser nan stima. .. Pa logra esaki Checkpoint e anja aki kier duna tur mama un chens tin nan mes photobook, un buki di recuerdo. Pa nan por sera conoci cu e photobook, tin un promocion special pa dia di mama. Y tambe tin e custumbra potretnan di ‘glamour studio’, unda e mamanan por make up y mustra manera tur un reina di beyesa. Y riba dje Checkpoint Color ta duna cada cliente mama e chens pa gana nan mes photobook. Con? Continue reading “Mami por gana su photobook na Checkpoint Color”
Comprondiendo Bida cu su prome workshop di reciclahe ‘asesorio recicla’…crea cadena, armband y renchi orea cu ta unico. Niun hende tin mescos. E workshop aki ta sirbi e ‘3 R’
Un aspecto cu ta central riba e website ta e parti ecologico. Esta con nos por biba un bida unda nos no ta malgasta, pero ta tene cuenta cu nos cada un por contribui na un miho medio ambiente pa nos isla, pero tambe pa nos planeta henter. Esaki nos por hasi, practicando e principio di e ‘3 R’, esta Re-usa, Re-cicla y Re-duci. Den e cuadra di e principio aki Comprondiendo Bida ta introduci su prome di un serie di workshop basa riba nos responsabilidad pa laga atras un mundo duradero pa e generacionnan cu ta sigi nos.
Mirando cu otro siman ta dia di mama a organisa un workshop cu e tema ‘Asesorio Recicla’. Den e workshop aki lo traha cu tecnicanan simpel unda e participantenan por sinja traha asesorio di material nobo combina cu material cu ta re-usa. Y asina ta crea cadena, armband y renchi orea cu ta unico. Niun hende tin mescos.
E workshop aki ta sirbi e ‘3 R’, pero ta tambe vitamina pa e alma y creatividad. Den un tempo cu nos ta mira hopi malesa cu ta relata na stress, ta bon pa nos tuma tempo pa bay bek na busca un poco mas trankilidad, creatividad y alegria den nos bida.
Tur esaki ta elementonan cu e participante ta encontra den e workshop. Banda di esaki sigur e lo contribui tambe na ‘reduci’ gastonan ora bo mes por traha bo asesorio of traha bo mes regalo ora di un fiesta. E workshop por ta un bunita regalo cu empresanan por regala e mamanan cu ta traha cerca nan. Tuma un atardi for di e schedule druk y pasa hunto na trabou den un otro ambiente.
Pa mas informacion por jama Ingrid Werleman, tel. 741 3300 of mail ingridwerleman@gmail.com of via contact di e website.
Drenta Anja Nobo jen di regalo di bida… ingrid werleman … www.comprondiendobida.com
1. Scoge algun tema pa traha na dje den e anja nobo…. No hasi mucho proposito, paso hopi biaha bo no ta corda nan tur y bo ta lubida di traha na nan. Pesey e ora miho bo scoge un tema central… por ehempel… bo kier biba mas saludable of bo ta traha mas tempo pa famia. Si bo tin e tema defini, ta mas facil pa cada biaha bo keda corda riba dje. Pone e tema riba un pida papel y peg’e na lugarnan cu bo ta bay hopi. Band’i bo spiel, riba frigidaire, den banjo, kamber, etc.
2. Prepara bo mes pa re-programa bo curpa y mente…. Despues di tur e dianan di fiesta, prepara bo mes pa detox bo curpa un poco, comiendo soppi y salada despues di 1 januari.
Purba come saludabel, stop di huma, usa menos alcohol posibel. Corda cu Carnaval ta den porta atrobe. Hasi ehercicio y tuma momentonan di silencio. Si por medita un poco. Duna bo curpa y mente chens pa bin bek den balansa sano y dushi.
Beauty with Style brings wellness & lifestyle alive… with 2 workshops… www.comprondiendobida.com
Beauty with Style ta un instituto specialisa den entrenamento di estecista y masajista. Nan ta traha den cooperacion cu K.O.C. di Hulanda cu ta supervisa tur nan estudionan. Mescos na hopi pais di mundo hendenan ta busca pa haja mas calidad di bida den nan bida di tur dia. Pesey pa anjanan largo Beauty with Style ta treciendo un variedad grandi di estudio y curso na Aruba. Beauty with Style ta tambe orguyoso di tin su propio linja di product di beyesa y cuido personal ‘Madjestic’ y ta representante di Webecos pa Caribe henter.
Den tempo di crisis aki, ta bon pa nos busca metodonan pa economisa den nos bida diario.
Dor di busca den revista y riba internet, bo por haja ideanan fabuloso. Dor di cana rond y compara prijs, bo por haja material na bon prijs. Paga tino na e baratijo den tiendanan, bishita mercadonan di purga, cambia material cu bo amiganan…y asina mira con hopi lihe bo por traha un empake pa bo regalo cu ta impacta dos biaha… prome pa e empake y despues pa e regalo mes…
Loke tambe ta leuk pa forma un grupo di amiga y hasi un anochi unda ta trese material hunto y ta traha cosnan leuk hunto. Tambe por pidi un hende experto pa duna un workshop
Tambe muchanan ta gusta traha nan propio empake. Djis duna nan un poco material y strik y wak con bunita resultado nan por logra… Asina ta sinja nan di chikito pa ta carinjoso pa nos planeta…Exito!


text:
Durante e ultimo session di Shortcutz Aruba nos a combersa riba e topico con pa haci un bon pelicula a pesar di tur e limitacionnan. E punto di mas importante cu a bin dilante tabata; ‘Storytelling’ cual ta e ingrediente principal pa ora di traha un bon pelicula.
Tur cos ta cuminsa cu e storia, mas fuerte bo storia ta, mas grandi e impacto ta. Prome defini ki tipo di pelicula bo kier traha, bo kier entretene e publico of bo kier cuasa un impacto riba e publico. Den mi caso mi ta kies pa afecta e publico di cierto manera cu ora un persona sali for di cine ainda e ta pensa riba mi pelicula y despues cu e yega cas ainda e ta papia di mi pelicula. Mi kier touch e publico! Con mi ta haci esey? Door di kies pa conta un storia personal di cual e publico por conecta cu e personahenan y e situacionnan of e storia. Den Abo So tin un escena unda cu na e momento mas importante di Santiago su biba e ta purba di yama bek e persona cu mas e ta stima, pero e operador ta bis’e “bo no tin credito, por fabor recarga.” E escena aki a wordo skirbi cu e intension pa duna alivo na un momento intenso, pero alabes e ta un situacion cu globalmente tur persona por sinti nan mes indentifica cu ne. Na tur parti mundo cu Abo So a wordo presenta, tur persona ta hari na e mes un escena y na e mes un momento.
Na 2012 mi a bay ‘all out’ cu mi habilidad como ‘storyteller,’ mi a skirbi ‘Awa Brak.’ Un storia exotico di un muhe cu ta biba sunu den un cas di glas y cu por flota den laira. Despues di tanto obstaculo mi mester a cambia mi storia y adapt’e na e recursonan diponibel. Tabata e momento aki cu mi a desaroya un formato cu miho ta funciona pa mi. Mi a bay sondea wak kico Aruba tin di ofrece y a base di tur loke mi tabata tin na mi disposicion mi a bay skirbi e storia di nobo. Na final e nucleo di e storia a keda mescos, loke a cambia tabata e set unda e storia a tuma luga. E experiencia aki a siña mi cu door di mantene mi pelicula simpel y realisabel, toch ta posibel pa haci un pelicula cu caliber halto, sin perde nucleo di loke mi kier conta.
E parti tecnico y creativo ta hopi importante, sin conocemento di esaki facilmente un pelicula lo por mustra mediocre. Algun di e erornan cu semper ta wordo cometi:
– Storia cu no tin ni pia ni cabes
– Seleccion di actor robes
– Mal audio
– Mal composicion
– Shotnan hopi scur
– Musica epico di otro pelicula
– Imagennan di recurso di otro pelicula
– Cine ta narrativo, dus loke bo wak bo no tin cu ripiti den dialogo.
Aki tin un video interesante cu ta papia over di e erornan cu semper ta wordo cometi. Nos tur ta haci eror y hasta mi mes, pero importante ta pa siña di nan.
Na tur esnan cu no por yega na e recursonan facil, e siguiente video ta mustra algun truconan cu por yuda pa toch bo short film mustra profesional.
Conclusion; e manera cu bo lo por logra haci un pelicula di caliber halto ta door di enfoca riba e storia, dus kico bo kier conta y kico ta e meta di bo storia. Despues bo ta sigui na sondea e recursonan disponibel, kico tur bo por haya pa haci bo idea real. Sigui pa skirbi e storia a base di loke bo tin. Wante simpel y realisabel! Pone atencion na e parti tecnico y creativo, vooral na e cosnan cu por haci bo pelicula mustra mediocre. Busca solucionnan creativo pa obstaculonan sin afecta e nucleo di bo storia.
‘Awa Brak’ a gana premio na e festival di cine di Aruba na 2012 y el a ricibi un ‘special mention’ na e festival di cine na Trinidad & Tobago. E luna aki ‘Awa Brak’ lo keda presenta na ‘Made in NY Media Center by IFP’ na Brooklyn, New York. Despues di 5 aña ainda e pelicula ta relevante.
Award-winning Caribbean Filmmaker Juan Francisco Pardo was born on the beautiful Island of Aruba. He is a multitalented filmmaker and media designer. His passion and vision for this art form has been recognized in the reception of multiple awards.


text:
Cunucu - Un tereno priva cu ta wordo husa pa planta. English: Field
Dabishang - Un kanika di awa of binja grandi di 2 liter traha di glas of klei.
Dadel - Fruta di Cadushi. English: Cactus fruit
Dodo - E acto di tuma descanso door di bai drumi un rato durante merdia of atardi. Dodo ta spesifico na mucha. English: Nap or siesta.
Don Juan - Muheryego, casanova. English: Casanova
Ehempel -
- Un cos cu ta duna un bon illustrashon di su typo; Coca cola ta un bon ehempel di un producto cu tin mucho hopi sucu den dje
- Un persona of algo cu ta wordo imita den manera positivo; Padu del Caribe tawata un persona hopi humilde, y mas hende mester tuma su ehempel English: Example
Fondo - E floer di lama of pos. English: Ocean floor
Foyo - Blachi di mata English: Leaf
Fruminga - Un insecto chikito cu ta biba den un colonia bou di tera. English: Ant
Fuku - Spirito malo. English: Jinn


text:
WILLEMSTAD- 20 di mei 2021 – Resientemente Ofisina di Turismo di Kòrsou (CTB) a organisá un seminario interaktivo riba e merkado di Nort Amérika. Invitadonan na e seshon aki tabata miembronan di CHATA i CASHA. E seshon tabata na enkargo di Paul Pennicook, CEO di Ofisina di Turismo di Kòrsou (CTB). Meta prinsipal di e seshon aki tabata pa pone énfasis riba importansia di e merkado di Nort Amérika i kon por oumentá e kantidat di bishitante for di e merkado aki huntu komo Kòrsou. E seshon a konta ku partisipashon di 23 partner den industria di turismo.
Durante e presentashon sr. Pennicook a presentá e kantidat total di turista di estadia na aña 2018, 2019 i e promé 2 lunanan di 2020. E kantidat di turista di estadia for di Nort Amérika ta kresiendo gradualmente registrando un kresementu di 24% durante luna di yanüari i febrüari 2020 kompará ku e mesun lunanan na 2019. E kresementu aki por keda atribuí na kambio grandi den uso di e diferente medionan di reservashon. Aki ta trata prinsipalmente di e kambio di agensianan di biahe online (OTA’s) pa reservashonnan hasí via operadornan di tour, agensianan di biahe (retail) i reservashonnan ku ta keda hasí dirèkt serka e propiedat mes. E forma di reservashon ku a demostrá e kresementu mas grandi ta agensianan di biahe (retail) kual ta un resultado direkto di akshon stratégiko di CTB pa eduká i sostené agentenan di biahe na un manera mas mihó. Thijs van der Valk di Baoase Luxury Resort a kompartí nan best practices komo resòrt pa loke ta trata e merkado di Nort Amérika.
Mas aleu durante e seshon interaktivo sr. Pennicook a presentá e aktividatnan i akshonnan referente e área di trade ku ta tumando lugá aktualmente na Nort Amérika. Akshonnan manera entre otro, co-op campaigns, kampaña di merkadeo huntu ku aerolíneanan, webinars, ferianan virtual, e-blast, publikashonnan pa agentenan di biahe i kombersashon kada 2 siman ku partnernan den área di trade. Adishonalmente, e aktividatnan di merkadeo i PR ku a keda ehekutá den e merkado di Nort Amérika ta inkluí kampañanan di publisidat digital, bishita di periodistanan i influencers i ahust’é den e mensahenan di avisonan ku e meta pa atraé e biahero nobo.
CTB ta enkurashá partnernan den industria di turismo pa hasi uso di tur e medionan disponibel pa por generá reservashon pa asina krese nan kompania. CTB lo traha huntu ku partnernan internashonal pa amplia e representashon di kompanianan turístiko lokal den nan programanan. Na final di e seshon CTB, CHATA i CASHA a kumbiní pa sigui kolaborá pa huntu promové nos destinashon. Di akuerdo ku sr. Pennicook, “dor di pone énfasis riba tur loke ku ta hasi Kòrsou úniko, huntu nos por sòru pa un kresementu signifikante den kantidat di turista ku ta bishitá nos for di e merkado di Nort Amérika”.


text:
Dia prome di maart 2017 e cabayero balente Sr. Erwin R. Maduro a cumpli 35 aña den servicio di Elmar...Read more
Hopi asociado di resort y un multitud di huespet a para testigo di un eleccion di reina alegre y anima...Read more
Manera cu a wordo anuncia caba na un manera exclusividad aki na masnoticia luna di February ta e luna 92.3...Read more
Falta mas o menos dos luna so mas pa ARUBA DOET 2017 (diabierna 10 y diasabra 11 di maart 2017)!...Read more
https://youtu.be/hbX63QBt2X0 Aki ta sigui un video di e atraco na La Estrella na Certified pa 6:45 atardi, unda dos homber...Read more
Un otro weekend carnavalesco ta den porta, caminda SMAC ta presenta su actividadnan pa grandi y chikito. Eleccion Prins y...Read more
Miss Aruba Charlene Leslie a yega Filipina diabierna mainta 5:30 despues di a bula mas cu 30 ora. Na su...Read more
Diahuebs 5 di janauri 2017, FAVI a celebra den un forma hopi bunita e aña nobo cu nos a caba...Read more
Recientemente promer cu Pasco e equipo di un trajectoria hopi exitoso esta SV Royal Power a celebra esaki den un...Read more
Caribbean Palm Village a organisa su Fiesta di Pasco anual na Sweet Pepper Restaurant recientemente, celebrando un anja di logronan...Read more
Jhon Freddy Montoya kier a comparti un par di letra di mi mas reciente composicion pa temporada di Pasco y...Read more
Kiwanis Club of Palm Beach a haci un donacion na Cruz Corra di mas cu 10,000 florin, pa asina por...Read more
Riu Palace Aruba a yama bon bini na muchanan, empleadonan y famianan, kendenan a bini hunto pa observa e tradicion...Read more
Pa esnan cu ainda no conoce e musica di Rudy Plaate, mi ta sugeri nan subi YouTube y scucha algun...Read more


text:
Konseho di Minister a risibí e direktornan di Curoil, Aqualectra, RDK, CPA i KTK
Publiká riba 25 Novèmber 2021
Willemstad – Gobiernu di Kòrsou a risibí e direktornan di e kompanianan di Gobièrnu Curoil, Aqualectra, RDK, CPA i KTK, den konseho di minister pa firma un akuerdo di koperashon pa desaroyá i implementá proyektonan riba tereno di energia.
E kompanianan a firma e akuerdo aki ku e meta pa krea mas efisiensia den e sektor i desaroyá proyektonan ku ta krea entradanan adishonal.
E kompanianan envolví ta mira esaki komo un benefisio pa kompartí konosementu i ekspertisio pa huntu transformá i kontribuí na desaroyo ekonómiko di nos pais.
Riba término kòrtiku lo inisiá ku entre otro e proyekto pa hasi uso di tankinan na Emmastad i Bullenbaai komo almasenahe pa produkto energétiko, kual lo sòru pa un subida di tráfiko marítimo den Haf i entradanan adishonal.
Ademas lo eksplorá entre otro posibilidatnan pa introdukshon di LNG, desaroyo di un infrastruktura pa outonan eléktriko i infrastruktura pa energia sostenibel.
Ku firmamentu di e akuerdo aki, e kompanianan di Gobièrnu ariba menshoná, ta komprometé pa uni forsa ku meta pa sigui inová i krea mas efisiensia den e sektor.
Riba e foto: pará: Ministeran sr. Charles Cooper, sr. Ornelio Martina, sra. Ruthmilda Larmonie-Cecilia, sr. Gilmar Pisas, sr. Ruisandro Cijntje i sr. Sithree van Heydoorn.
Sintá: sr. Patrick Newton (Direktor interino di RDK), sr. Suldric Rojer (Direktor di KTK), sr. Humberto de Castro (Direktor di CPA), sr. Yamil Lasten (Direktor di Curoil) i sr. Darick Jonis (Direktor di Aqualectra).


text: Den un Piedra Plat Entertainment Center basta yen, publico por a disfruta di un tremendo Festival di Tumberito. Tanto e muchanan como e hobennan a duna un tremendo show y a demostra nan talento tur cu tin. Esaki ta e lista di premio den e dos categorianan. Infantil: Reina Infantil Tumberito: Iyailah Stamper 2do luga: Xenon Daal * Rookie : Zhaisky Kock * Cantante popular: Iyailah Stamper * Best costume: Xenon Daal Hubenil: Reina Hubenil Tumberito: Gilienne Wester 2do luga: Franksjen Vos * Rookie: Edelien Geerman * Cantante popular: Edelien Geerman * Best Costume: Franksjen Vos Masha pabien na tur e ganadonan y na e organisadornan pa un otro magno evento, y n’e publico cu ta tene nos tumberito na halto potretnan cortesia di Chibi/Bacchanal


text:
Kumpra un Bon Stobá i mehorá un bida
Un gran mayoria di personanan ku un desabilidat ahinda ta isolá i tin difikultad pa por partisipá aktivo den komunidat. Ku un kompra di un Bon Stobá lo bo yuda sostene inisiativanan di ehersisio, transporte aksesibel, mehorá aksesibilidat na Kòrsou i hopi mas.
6-Novèmber-2022
12:00 - 14:00
Hofi Bill
Skohe un Bon Stobá
Akinan ta sigui e 3 opshonnan di un Bon Stobá kubo por skohe pa asina yuda mehorá kalidat di bida di personanan ku un dwarslaesie i otro problema neurologiko
Kolo Stobá ku aros blanku
Kolo Stobá ku aros blanku
Vegan pasta
$11.00
$8.00
$8.00
Pa kiko koperá?
Tira un bista aki di un di nos boluntario ku ta mustra ki diferensia bo koperashon lo hasi
Testimonio di klientenan
Lesa aki nan kiko klientenan ta bisa di loke bo donashon ta hasi posibel
AP Center
Pa Jayhtro e baimentu di AP Center ta komo un deporte i pasa tempu tambe. Ela yud’é hopi bon ku su halementu di rosea, e por uza su brasa mas mihó i asta tin mihó kòntròl riba su muskulonan
Mama di Jaythro
Wheelee
Ehersisio bou di Guia ta un programa ku ta enfoká riba bo propio metanan. Ku esaki un trainer ta traha un plan di ehersisio ku ta mustra kon bo por logra bo metanan i ta guia bo pa bo mes por logra hasi nan uzando tur e diferente ekipo i asesorionan ku tin den AP Center
Clarisa Wilson
Hydrotherapy
Den gym bo ta haña akseso na tur e diferente ekiponan i asesorionan ku nos tin ku bo mes por bin hasi bo ehersisionan independiente. Lo tin si un asistente riba sala ku por yuda bo pone peso, posishoná bo ròlstul. prepará e aparato pa asina abo por logra hasi bo ehersisionan.
John Russel
Preguntanan frekuente
Aki ta sigui algun pregunta i kontesta pa yuda bo prepará pa bo aportá na e fundraising Bon Stobá ku lo tuma lugá na Hòfi Bill dia 30 di Oktober proksimó di 12or pa 2or di merdia.
Kon mi ta hasi mi pedido?
Pa bo hasi bo pedido bo tinku klek riba ‘add to cart’ i despues skohe chechout pa asina bo por bai hasi bo pago.
Kua ta e formanan pa hasi pago dimi pedido?
Bo por paga online huzando bo credit card òf wire transfer. Bo pago ta bo konfirmashon di bo pedido i tur pago mester ta aden prome ku dia 23 di Oktober
Por pidi delivery?
Por ofrese delivery pa pedidonan di 10 kuminda òf mas
Por sinta kome na Hòfi Bill?
………….


text:
Na momentu ku un persona fayesé i dòkter konstatá morto, El Tributo ta manda un waha di
morto pa buska e defuntu i hib’é El Tributo Otrobanda, kaminda e kurpa ta permanesé den frizer te dia di entiero.
Riba dia di entiero El Tributo ta manda un otro waha di morto pa buska e defuntu i hib’é e sitio kaminda ta bai duna tributo. Despues di esaki, e waha ta hiba e defuntu su último lugá di sosiegu.
El Tributo ta konta ku 4 waha di morto (Cadillac), pa garantisá ku tur kos por kana manera a ser planeá.
Den kaso ku famia ta deseá esaki, El Tributo por sòru pa limuzin, bùs òf otro tipo di transporte pa famia di e defuntu.


text:
Mi ta corda cu na un workshop tocante e nificacion di nos sonjonan, hopi hende tabata conta nan sonjo den cua un auto ta aparece. Un meneer a conta di un sonjo unda e auto ta kibra den dos, significando asina e kiebra cu tin den su bida na e momento ey. Un otro a conta di un auto cu ta cuminsa bula mescos cu avion. Ami a conta di un sonjo di un auto cu mi ta core aden, pero mi no sa di ken e ta… e pregunta tabata ‘ta ken ta stuur/maneha e auto di mi bida?’. Oeps…mi no sa, pasobra mi no sa di ken e auto ta…
Hopi biaha nos ta laga un otro hende determina con nos mester ta, sin mira nos propio potencial. Nos auto ta kibra den dos y e ora numa nos ta corda cu nos mester a manten’e mas miho… mescos ta conta pa nos mes! No warda te ora bo kibra den dos pa mantene bo mes. Realisa kico bo ta bal. ‘Esaki ta conta pa bo auto tambe’, Ricardo, donjo di C.A.R.S. ta bisa mi cu su sonrisa di semper.
Continue reading “Auto y sonjo y ken ta maneha e auto di bo bida”


text:
KRALENDIJK – Fundashon Históriko Kultural Boneriano (FuHiKuBo) a firma un kombenio pa logra mantené herensia i patrimonio kultural di Boneiru. FuHiKuBo pa añanan kaba ta buskando un alohamentu apropiá pa warda su kolekshon, miéntras ku Stichting Cocari II pa medio di e akuerdo aki gustosamente ke hasi uso di e konosementu kultural-históriko di FuHiKuBo i Bòi Antoin.
Evert Piar, presidente di e konseho di supervishon di Stichting Cocari II, a bisa ku komo fundashon na promé lugá nan ta desaroyadó di un proyekto. Manera a sosodé ku Pasadia Cocari na Rincon. I awor e kas di frater patras di misa San Bernardo na Playa.
“Nos a ripará ku no solamente bo mester tin idea di konstruí i kon tabata traha edifisio ántes, pero bo mester sa tambe historia di e edifisionan konserní. Tambe mester por disponé di material visual pa yega na restorashon responsabel. Asina semper bai nos a yega serka Bòi Antoin di FuHiKuBo. I FuHiKuBo un biaha tabatin pregunta pa nos ku si nos via di nos ret por yuda ku alohamentu pa nan kolekshon. Pues ya nos tabata den kombersashon regular ku otro,” Evert Piar a bisa.
Pero, Piar a sigui bisa, tabata diputado Nina den Heyer, kende a konsehá nos pa traha mas huntu i tabatin rason den esaki. Dos sa mas ku unu i sigur riba un isla manera Boneiru koperashon pa un asuntu ta bon i lógiko. Pues awe ta un dia bunita pa nos i e herensia kultural na Boneiru.
Diputado den Heyer: “Mi ta haña e koperashon aki i asuntu hopi bon. Asina bo ta konta tur esfuerso i konosementu huntu i ta evitá pa traha banda di otro. Si di e manera aki bo ta mira i aserká asuntunan integral, nos por pone nos medionan públiko efisientemente i optimal den otro i ei nan nos tur tin benefisio.”
Cocari aktualmente ta desaroyá un proyekto bunita tras di Misa di Playa i FuHiKuBo ta bai skirbi un bunita buki di historia tokante esaki. Asina ta konservá nos kultura i historia pa nos yunan. Ku esaki ya por felisitá e partidonan, segun diputado den Heyer.
“Aparte di esei e lokalidat patras di Misa San Bernardo ta un sitio bunita pa nos biblioteka públiko i tambe pa e archivo di FuHiKuBo. Pero na mes momentu laga mi ta kla. Tur esaki ainda no ta sigur. Hopi ta dependé di e sosten for di Den Haag. P’esei otro siman mi ta bai bishitá e minister di OCW pa splik’é un biaha mas ku realmente algu mester sosodé. Nos so no por kumpli ku e enkargo aki. Nos biblioteka aktualmente ta alohá den un anterior supermarket. Pa ta eksakto, den e parti di karni di e anterior supermarket. Esaki naturalmente mester ta otro. Meskos ku enseñansa, mas lihé posibel huntu ku Den Haag ke trese e kalidat di nos biblioteka na un nivel igualabel ku Hulanda Europeo,” diputado den Heyer a bisa.
Na 2015 na Hulanda a implementá Wsop, pero seis aña despues ainda e trabou di biblioteka no ta kumpli ku e lei. For di 2010 ya nos biblioteka tabatin retraso. Pues en todo kaso no por papia di un maneho nobo, pero di un rekuperashon dòbel nesesario pa eliminá e retraso.
Den Heyer: “Un biaha mas lo mi invitá e minister pa bishitá Boneiru i aki nan, meskos ku e parlamentarionan, ku propio wowo por mira ku te ainda tin retraso pa eliminá i tambe pidi su atenshon pa konservashon di nos herensia kultural.”


text:
Durante e periodo di 3 te ku 8 di sèptèmber 2021, Fundashon pa Konsumidó a anotá preis di produktonan ku mas ta wòrdu kumprá pa nos konsumidónan den botikanan aki na Kòrsou. Saliendo for di e punto di bista ku e konsumidó di awendia mester ta aun mas krítiko, alerta, responsabel i konsiente, Fundashon pa Konsumidó su meta primordial pa ku e komparashon di preis aki ta, pa yuda e konsumidó den su proseso di hasi un eskoho konsiente.
Fundashon pa Konsumidó a bishitá 31 diferente botika i a anotá preis di 118 produkto, repartí den diferente kategoria. E kategorianan aki ta: tapa boka, ‘handsanitizer’, awa pa higiena pa boka, djèl pa baña kuné, pasta di djente, ‘dental floss’, habon pa baña, puiru, deodorante, toaya femenino, pomada, krema pa kurpa, shampo/ ‘conditioner’, ‘relaxer’ pa kabei, pintura i krema pa kabei, katuna, ‘nail polish remover’, zalf pa kurpa,‘ facial cleansing’, krema pa feita i ‘splash lotion’.
Botika NOVO esun di mas barata.
Basá riba e 118 produktonan ku a keda anotá, Botika NOVO a resultá e botika ku na momentu di e anotashon di preis tabatin mas produkto na un preis mas ekonómiko, kompará ku sobrá botikanan. Botika NOVO tabatin un kantidat di 35 produkto na e mihó preis for di e 118 produktonan. E di dos botika ku preis mas ekonómiko a resultá botika Cerito, ku un kantidat di 34 produkto. E di tres botika mas barata ta botika Groot Piscadera, ku 22 produkto.
Botika mihó surtí
Pa loke ta surtido, botika Groot Piscadera a resultá esun mihó surtí ku un kantidat di 76 produkto di e 118 produktonan ku nos a preselektá. Botika Cerito, Mahaai i Tera Kòrá ta na di dos lugá ku 74 produkto i botika Nos Deseo na di tres lugá ku 73 produkto.
Diferensia di preis
Fundashon pa Konsumidó a konstatá un diferensia di preis notabel entre algun produkto. Por ehèmpel un bòter di Listerine Cool Mint di 500ml ta kosta na botika NOVO, Cerito i Groot Piscadera fl. 8.99. E mesun produkto aki ta kosta fl. 18.72 na botika Dominguito, kual ta un diferensia di fl. 9.73.
Tapa boka a bira un di e produktonan esensial den e tempu di awor. Netamente pa e motibu aki ta ideal pa bo tin un bista unda ta kumbiní bo kumpra esaki. Pa loke ta trata kaha di tapa boka di 50 pida, nos a tuma nota di un diferensianan di preis di fl. 31.57 i fl. 32.11. Teniendo na kuenta ku tin diferente tipo di tapa boka riba merkado, ta nifiká tambe ku tin diferente preis riba merkado. Pa e motibu aki Fundashon pa Konsumidó ta konsehá pa ora ta kumpra produktonan di prevenshon di Covid-19, analisá preis, kalidat i kantidat i kompará esakinan pa asina evaluá si ta kumbiní kumpra e produkto en kuestion. Un otro ehempel di diferensia di preis bou di produktonan di prevenshon kontra Covid-19 ta den e kategoria di ‘Handsanitizer’. Un ‘handsanitizer’ di 887ml di e marka Curaloë ta kosta fl.4.00 na Botika Gosie i na Groot Piscadera esaki ta kosta fl.10.59, kual ta un diferensia di fl. 6.59.
Asina tin un kantidat di diferensianan di preis mas, prinsipalmente debí ku aki ta trata produktonan ku no ta mará na un preis máksimo stipulá dor di Gobièrnu. Netamente pa e motibu aki Fundashon pa Konsumidó ke enkurashá nos konsumidónan pa evaluá preisnan bon di forma ku nan por hasi kompra konsiente i responsabel.Tene na kuenta ku botikanan tambe sa tin huki ku produktonan den oferta, kual tambe por pone den konsiderashon na momentu di kompra.
Pa mas informashon tokante di komparashon di preis di produktonan di botika i otro informashon relashoná ku derechinan di konsumidó por bishitá nos wèpsait www.fundashonpakonsumido.org òf bèl nos na 462-6666


text: KRALENDIJK – Awe 17 di ougùstùs 2020 ya a pasa 4 aña kaminda pa promé bia den historia na Boneiru, un polis riba trabou a pèrdè su bida. Ta trata di agente polisial Ferdinand ‘Ferry’ Bakx(†), miéntras e tabata den e bario di Sabadeco pa asistí na un kaso di atrako armá, a bin pèrdè su bida. E no tabata su so, sinembargo su kolega tabata otro banda di e sitio, kaminda e kos a sosodé. Un di e atrakadónan a tira dirigí riba agente Bakx, momentu ku el a presentá dilanti di un di e atrakadónan ku tabata saliendo for di e kas, kaminda nan tabata hòrtando. E hòmber Venezolano kende a tira Bakx a lamentá inmensamente loke a sosodé, i a pidi e famia sòri ku awa na wowo. Tur aña koleganan di KPCN ta rekordá nan kolega, kende a bai nan dilanti. Awe a konmemorá 4 aña fayesementu Ferry Bakx, i esaki a sosodé den seno di koleganan di kuerpo polisial Karibe Hulandes.


text:
BRIEVENGAT — Sin duda ta un tremendo notisia pa abitantenan, pero prinsipalmente un alegria pa muchanan di e bario Brievengat e notisia di ku futbòl ta bèk den e bario.
Hopi di esnan di ántes ta kòrda kon tabata hunga futbòl na Brievengat riba vèlt grandi, pero tambe den plenchi i hanchinan dje bario.
Enkabesá pa Sr. Ramiro Balentina, futbòl ta bèk den e bario danki na e tremendo sosten di:” Ami, Mi Mes i Mi Logronan” ku ta un proyekto pa yuda eduká hóbennan mediante deporte ku sosten di Hulanda.
Ramiro Balentina ku tabata un estrea den baseball na Hulanda ta “kara” dje proyekto aki, i mester bisa ku awor nan ta ku futbòl den e bario di Brievengat. Dia 31 di mart 3 tremendo amigu di ántes a topa ku otro atrobe den e bario.
Na aña 1986 nan tabata den selekshon di baseball Little League ku a representá Kòrsou na e siudat di Maracaibo: Atherly La Bast (presidente di Asosiashon Bario Brievengat), Ramiro Balentina i Giovertino Isebia.
Huntu nan lo karga e proyekto aki den e bario di Brievengat i trata di hinka deporte bèk den e hubentut di e bario di Brievengat kaminda ku ántes tabatin hopi deportista. Hopi éksito naturalmente ku e proyekto aki ku su meta prinsipal ta pa yuda den edukashon i formashon di hopi mucha.


text:
Oranjestad-Líder di MEP ya pa basta tempo ta masha critico riba tur e problemanan cu nos grandionan ta enfrenta, y en bista di e welga di trahadornan di SABA a mustra su desaprobacion pa e maneho di gobierno.
“Trahadornan di SABA tin e tarea noble di cuida di nos grandinan. Ya pa basta tempo mi ta boga pa trata e empleadonan cu mas respet, pasobra nan trabou ta hopi duro. Varios biaha nan ta sufri problema di salud debi cu e trabou ta duro.
Ta un crimen cu gobierno no kier atende cu e asunto di nan pago manera debe ser. Nos grandinan merese un cuido digno, y pa nan haya esaki e trahadornan di SABA mester haya locual nan tin derecho riba dje. Ya caba e salarionan no ta cos di gaba, pasobra gobierno no kier pone mas placa disponible pa e empleadonana ki. Pero pa kita locual nan tin derecho riba dje, ta un crimen.
E hecho cu empleadonan mester welga pa pidi nan derecho ta un berguensa pa e gobierno aki. Principalmente pasobra gobierno tin cantidad di placa pa biahe, pa fiesta y te hasta pa core go-kart.
E siman aki MIke Eman a bolbe biaha cu un delegacion grandi pa Merca, cu ta costa nos pueblo mas di 50 mil florin. Despues e ta bolbe biaha bai Hulanda cu un delegacion hopi mas grandi ainda, y nos ta pendiente pa tende e costo di e biahe ey.
Nan fiestamento tampoco ta caba, pasobra te hasta un fiesta a organisa pasobra Mike Eman ta bai aparese na television hulandes.
E escandalo di asfalt cu a wordo usa pa por core go-kart ainda ta fresco den memoria di tur, otro deroche di placa atrobe.
Pa tur e locuranan aki si tin placa, pero pa duna empleadonan di SABA locual nan merese, no tin placa. Esaki ta algo condenable di e gobierno aki. Nos lo cana tur caminda posibel te yega na e punto cu e empleadonan haya locual nan merese”, lider di MEP Evelyn Wever-Croes a duna di conose.


text:
×
Formalisa per Landsbesluit regulacion di pesca cu harpoen (spearfishing)
Kinsasha T.started this petition to
Gobierno di Aruba
Ya desde aña 2001 a introduci ley di prohibicion di importa, tin den poder y hasi uso di speargun pa piscamento, Landsbesluit onderwaterjachtmiddelen AB2001 no. 115. Despues di un bataya largo di un grupo di piscadornan cu ta speargun como deporte y ofishi. Na aña 2005 a ricibi carta for di minister (Kenmerk: 1832/05) di Salubridad Publico y Medio Ambiente C.A. Wever y minister di Finansas y Asuntonan Economico N.J.J. Swaen cu ta aboli dicho ley di prohibicion teniendo na cuenta algun condicionnan. Nunca mas a duna e topico e atencion debido y tampoco a traha riba ley pa regula e forma di pisca, deporte y ofishi aki.
Awo cu nos ta enfrenta dificultadnan economico cu a bin cu e crisis di covid-19 ta mas importante cu nunca pa brinda pueblo e espacio y tambe diferente posibilidad pa por provee pa nan famia y crea entrada den e sector di pesca. Uso di speargun pa pisca ta un forma mas sostenibel, menos costoso y mas accesibel pa mas persona. Cu regulacion por crea practica di pisca cu harpoen responsabel.
Tambe pa brinda nos piscadonan tradicional e espacio pa keda practica nan tradicion y parti di nan cultura. Pa brinda nos piscadonan e espacio pa por disfruta di e deporte den un manera sostenibel y responsabel. Como ser human nos por co-exsisti cu mama tera/medio ambiente y disfruta tur locual e ta brinda nos den un manera sostenibel. Spearfishing NO ta trophy hunting, spearfishing ta hunting to eat.
Pa esaki nos ta pidi pa formalisa per landsbesluit regulacion adecuado y relevante na nos region. Teniendo na cuenta tur aspecto e.o. e aspecto humano, cultura y tradicion y tambe medio ambiente.
Peticion aki ta dirigi na minister di Transporte, Communicacion y Sector Primario sr. Crispin V.J. Romero, minister di Husticia, Seguridad y Integracion sr. mr. Andin C.J. Bikker y minister di Desaroyo Teritorial, Infrastructura y Medio Ambiente Sra. drs. Marisol Lopez- Tromp
Awo cu nos ta enfrenta dificultadnan economico cu a bin cu e crisis di covid-19 ta mas importante cu nunca pa brinda pueblo e espacio y tambe diferente posibilidad pa por provee pa nan famia y crea entrada den e sector di pesca. Uso di speargun pa pisca ta un forma mas sostenibel, menos costoso y mas accesibel pa mas persona. Cu regulacion por crea practica di pisca cu harpoen responsabel.
Tambe pa brinda nos piscadonan tradicional e espacio pa keda practica nan tradicion y parti di nan cultura. Pa brinda nos piscadonan e espacio pa por disfruta di e deporte den un manera sostenibel y responsabel. Como ser human nos por co-exsisti cu mama tera/medio ambiente y disfruta tur locual e ta brinda nos den un manera sostenibel. Spearfishing NO ta trophy hunting, spearfishing ta hunting to eat.
Pa esaki nos ta pidi pa formalisa per landsbesluit regulacion adecuado y relevante na nos region. Teniendo na cuenta tur aspecto e.o. e aspecto humano, cultura y tradicion y tambe medio ambiente.
Peticion aki ta dirigi na minister di Transporte, Communicacion y Sector Primario sr. Crispin V.J. Romero, minister di Husticia, Seguridad y Integracion sr. mr. Andin C.J. Bikker y minister di Desaroyo Teritorial, Infrastructura y Medio Ambiente Sra. drs. Marisol Lopez- Tromp
Posted (Updated )
Report this as inappropriate
There was an error when submitting your files and/or report.


text:
Oranjestad – Recien a sali publica den noticia nacional di e destinacion Hawaiii, como tambe otro fuente internacional di informacion turistico, cu Aruba a sali den e top 5 pa loke ta trata e prome 6 luna di 2019 ora ta compara e entrada pa camber disponibel, e asina yama RevPAR, cu otro destinacionnan competitivo pa loke ta e categoria di “sun, sand & sea”.
RESULTADONAN DI REVPAR
Si nos compara e mercadonan internacional pa loke ta trata entrada pa camber disponibel pa e prome 6 luna di 2019 por mira cu hotelnan na Maldives a sali den top di RevPAR cu US$ 414.-, sigui pa French Polynesia (region Oceania) cu US$ 351.-.
Maui (estado Hawaii) a sali na di tres luga cu US$ 316.- sigui pa Aruba na di cuater luga cu US$ 259.-
Na di 5 luga a resulta Kaua’i (estado Hawaii) cu US$ 213.-.
Maldives tambe ta na cabez pa loke ta trata e ADR (Average Daily Rate) cu US$ 590.- sigui pa French Polynesia cu US$ 539.-. Maui a sali na di tres luga cu US$ 402.- y Cabo San Lucas (Mexico) a sali e di 4 cu US$ 388.-. Aki Aruba a sali na e di 5 luga cu US$ 301.-
E informacion a ser compila pa Hawaii Tourism Authority, usando informacion di entre otro STR Inc.
ENCUESTA TRAVELSAT
Awendia e bishitantenan pa Aruba kier mas cu solamente e lama bunita y un clima dushi. Nos isla ta conoci pa ta un isla competitivo cu un variacion amplio di eventonan cu e turista por scoge for di dje.
Naturalmente esaki mester refleha bek entre otro den nan experiencia. Pa midi esaki, Aruba Tourism Authority continuamente ta haci encuesta. TRAVELSAT ta un compania renombra internacionalmente cu ta asisti A.T.A. cu diferente research. Durante 2017-2018 a haci un encuesta riba mas cu 60 diferente punto, den diferente categoria, manera experiencia general, experiencia di nos acomodacionnan, transportacion, cultura, shopping, actividadnan cu nos ta ofrece pero tambe nos medio ambiente etc.
ARUBA MESTER SIGUI ELEVA CALIDAD DI EXPERIENCIA Y PONE ATENCION NA “VALUE FOR MONEY”
A resulta cu pa loke ta trata e experiencia di nos acomodacionnan por mira cu Aruba ta score halto, compara cu otro destinacionnan den Caribe. Sinembargo, nos mester ta consciente cu Aruba como un destinacion tin competencia fuerte eyfo. Tambe cu e bishitantenan ta mas exigente y sigur kier mira balor pa nan placa, principalmente ora ta paga relativamente mas pa un vacacion. Bon calidad, bon servicio y hospitalidad ta algun di e componentenan cu a hiba un destinacion manera Aruba na e top, y cu ainda ta scor relativamente bon. Sinembargo encuestanan ta mustra un caida pa loke e bishitante ta score den e balor cu nan ta ricibi pa nan placa. Nan ta paga mas pa nan vacacion pero ta sinti cu nan no ta haya pa loke nan a paga p’e. Esaki ta algo cu sigur mester ta consciente di dje y traha riba dje como tambe sigui monitorea for di serca. E no ta un tendencia alarmante, pero si algo cu A.T.A. a tuma nota di dje como un punto cu consistentemente ta bin dilanti como un punto di atencion.
Nos isla ta score halto pa cu e hospitalidad di e personal trahando den e diferente acomodacionnan cu nos ta ofrece. Pa loke ta trata nos gastronomia, por mira cu –atrobe- Aruba ta score halto compara cu otro islanan den region. E bishitante ta score Aruba halto pa e calidad, e diversificacion y e cordialidad di nos hendenan. Aruba ta score hopi halto pa loke ta trata e limpiesa di nos isla, den centro pero tambe pafo di nos centro Oranjestad. Nos destinacion semper a score halto y ta sigui score halto pa nos playanan bunita. E bishitantenan ta encanta nos beachnan cu su awa cristalino pero tambe cu nos playanan ta sigur y cu bon actividadnan di awa (watersports). Turistanan ta sinti nan mes sigur na Aruba- compara cu otro destinacionnan, nos ta score hopi halto den esaki.
Nos mester sigui pone e accento riba e calidad di e vacacion cu e bishitante ta ricibi, cu enfoke riba eleva e sentimento di ricibi e balor pa locual ta paga.


text:
Den oranan di madruga RADAR a detecta un boto drentando na altura di Baby Beach. Den cuadro di bon cooperacion y cu bon coordinacion KPA y Kustwacht a logra intercepta e boto riba lama cu nomber di “Nuestra Primera Vez”. Abordo tabatin 8 hende homber tur di nacionalidad Venezolano. Simultaniamente unidadnan di San Nicolas a bay blokia full e area di Baby Beach si dado caso un tripulante lo por a landa jega tera.
E capitan a wordo deteni y entrega na e recherchenan di Unit mensenhandel mensensmokkel cu lo sigui cu investigacion. E demas tripulantenan a wordo traslada pa Guarda nos Costa.
E caso ta den pleno desaroyo y e investigacion lo sigui su curso.


text: Diamars mainta a drenta informe di un accidente cu hende herida na e cruzada di Rooi Lamoenchi na Pos Chikito, mesora a dirigi tanto polis como ambulans na e sitio. Na yegada di e patruya di e patruya a bin compronde cu un auto bayendo pbaobriba e caminda principal a para pa duna preferencia na e Hyunday Accent sali for di Rooi Lamoenchi pero e chauffeur di e Accent no a mira cu tabata tin un scooter tambe bayendo pabao na banda di e auto y nan a dal den otro. Debi na e impacto y caida e motociclista a resulta herida, na yegada di e ambulans nan a atende victima y a transporte pa hospital pa un atencion mas extenso.


text:
Recientemente a tuma luga e 2do sesion informativo pa e dunadonan di cuido den cuadro di e campaña ‘Ban reforma pa garantisa AZV’. A toca e topico lista di remedi y pues e cambionan cu ta spera entrante 1 di oktober.
Presentacion
Tabata un anochi bon bishita cu alrededor di 100 profesional entre otro boticario, asistente di boticario, asistente di dokter di cas y specialista y unda director Edwin Jacobs a yama bon bini na cada dunado di cuido. Dentro di su palabra di bon bini a inclui e peticion pa colaboracion pa cu e cambio importante aki. Un cambio di reforma pa garantisa seguro AZV. E presentacion di e cambionan den e lista di remedi mes a keda den man di señor dr. Joost Samuels MD y señora drs. Utra Marapin. Hunto nan a elabora riba e tres cambionan principal di e lista di remedi y a contesta varios pregunta. Otro presentado tabata señor Joost van de Kamp kende a mustra con por busca y haya informacion di e remedinan riba e website di AZV. Interesante tabata ora el a presenta e (prome) video cual lo wordo uza pa informa, conscientisa y prepara e aseguradonan pa e cambio.
Feedback ricibi
Diferente dunado di cuido a duna nan critica constructivo cual tabata sumamente importante pa asina OE AZV por evalua, adapta y implementa e sugerencianan durante di e campaña di informacion. Entre tanto, e campaña di informacion pa e aseguradonan tambe a inicia. Via diferente canal manera radio, tv, e website y pagina di FB di OE AZV a cuminsa brinda informacion. Gradualmente lo intensiva e actividadnan aki incluyendo e apertura di un liña di telefon special cu lo uza pa atende yamada y whatsapp. Di e forma aki AZV lo facilita e comunicacion pa contesta e preguntanan cu e asegurado por tin. E meta principal ta cu 1 di oktober 2022 comunidad di Aruba ta bon informa y prepara pa e cambio.


text:
Publiká riba 29 Yüli 2020
WILLEMSTAD — Gobièrnu di Kòrsou den su afan pa alsa e impakto di konsiensia i formashon kultural den nos komunidat a yega na un plan konkreto pa reformá e instituto enkargá ku ehekushon di maneho di kultura. Intenshon di esaki ta pa alsa efisiensia i efektividat, hasi mas ku ménos i sostené avanse di nos pueblo riba e tereno kultural i artístiko den tur aspekto. Esaki tantu riba tereno edukativo, ekonómiko, di arte, di desaroyo di norma i balor i hopi mas.
Kultura i Arte tin un funshon importante den krea oportunidat pa un desaroyo balansá pa tur miembro di nos komunidat komo un motor pa kombatí pobresa i logra desaroyo duradero. E ta fuente ku ta sirbi pa enrikesé nos bida dor di duna nos un bista mas habrí riba nos mundu i ku ta mara i fortifiká nos komunidat den tur sentido di palabra.
Den su kompromiso pa sostené desaroyo di kultura i arte den nos nashon, Gobièrnu a funda e instituto Fundashon Kas di Kultura Kòrsou dia 20 di febrüari 2002 i a kumpra produktonan te ku awor. Mirando e nesesidat pa desaroyá e konsiensia kultural di un forma duradero, ehekushon di e maneho mester keda re-evaluá i adaptá na e nesesidat aktual di nos komunidat. No ta deskonosí ku e situashon finansiero na Kas di Kultura ya pa basta aña ta hopi preokupante i krítiko. Banda di gastunan mensual ku ta bastante haltu i no efisiente, e fundashon a krea un debe amplio durante último añanan. Esaki ta pisa riba e supsidio ku en realidat mester bai pa edukashon, formashon i partisipashon den kultura i arte. Esaki tin komo konsekuensia ku Kas di Kultura den e forma aktual no por operá di un forma responsabel pa realisá e tarea ku e fundashon a keda enkargá kuné.
Gobièrnu di Kòrsou ke alsa e impakto di bon práktikanan ku ya ta eksistí, dor di trese e funshonnan di e instituto mas serka di komunidat i alsa partisipashon aktivo di organisashonnan i siudadanonan den arena kultural i artístiko. Por ehèmpel introdusí agentenan di kultura ku kompetensianan múltiple den skol i den bario. Meta ta pa fortifiká formashon i edukashon, kreando programanan pa stimulá konosementu di nos historia, nos hérue i baluartenan, desaroyá talentonan artístiko amplio, alsa balor propio i konsientisashon di nos identidat. Tambe ta importante pa salbaguardiá nos herensia kultural tangibel i intangibel, inkluso nos norma i balornan. Tur esaki pa medio di imbestigashon, dokumentashon, krea kuríkulo i programanan duradero. Otro propósito prinsipal ta pa eksplorá produktonan kultural ku ta generá entrada di forma ku e organisashon no ta keda dependiente 100% di supsidio.
Pa salbaguardiá e instituto ku ta É medio pa logra e impaktonan deseá riba área di kultura i arte, lo implementá e siguiente kambionan konkreto:
Den e proposishonnan a tene kuenta ku ordenansa di supsidio, Quickscan Kas di Kultura 2011-2012, Rapport Operational Audit Kas di Kultura 2013 – SOAB, Rapport Mollen 2014, kuentanan anual di Fundashon Kas di Kultura Kòrsou, relatonan sosial i plan pa salbaguardiá kuponan di trabou den Fundashon Kas di Kultura Kòrsou.
Sektor di Kultura i Deporte huntu ku direktiva di Fundashon Kas di Kultura Kòrsou i sindikato P.W.F.C., representando e trahadónan, a sinta pa deliberá riba diferente senario pa salbaguardiá tur e derechinan atkerí di e trahadónan i garantisá e mihó resultado pa tur partido. Tur aktor embolbí a sinta huntu ku trahadónan djaluna 27 di yüli ultimo, p’asina duna informashon riba e kambio di maneho i proposishon di e pakete di retiro boluntario. Tur trahadó lo risibí kompensashon adekuá i adishonalmente por partisipá na un programa di kapasitashon pa ku desaroyo personal, desaroyo di talento i kon pa lanta propio empresa den area kultural i artístiko. Sektor di Kultura i Deporte di Gobièrnu di Kòrsou lo guia e proseso di reforma huntu ku direktiva i ku tur trahadó. Alabes lo sigui konsultá ku diferente grupo i persona pa yega na e mihó forma pa implementá e kambionan.
Ku e trayekto di reforma, netamente ta dal un paso den transformashon duradero na benefisio di e sektor i industria kultural i artístiko, kaminda lo invertí muchu mas den programanan pa desaroyo di kultura i arte riba tur nivel, inkluso den skolnan. Lo kumpli mas ku e demanda aktual ku tin den komunidat i lo tin un mishon renobá pa alsa promoshon, partisipashon, edukashon kultural i artístiko na Kòrsou awor i den futuro.


text:
Iglesia E Porta ta un iglesia kristian. Esaki ta nifiká ku nos ta kere ku Hesus ta e Yu di Dios i ku e Bèibel ta e palabra di Dios. E Bèibel ta diskribí Dios komo kreador di universo, pero tambe komo un Dios personal. Un Dios ku nos por siña konosé i ku ke konosé nos. Un Dios di amor ku ke ta nos Tata Selestial.
Nos ta kere ku un relason personal asina’ki ta posibel solamente atrabes di Kristu Hesus. Bèibel ta yam’E e Yu di Dios i ta presentÉ igual na Dios. E tabata 2000 aña pasá riba mundu i a biba komo un ehèmpel pa nos, pero E tabata mas ku esey. E la hasi hopi milager i sana tur e enfermonan ku nan a trese serka djE.
Sakrifisio
Pero apesar di esaki e hendenan tabata tin odio kontra djE i a krusifiké. E por a eskohé pa no laga esaki sosodé, pero e krusifikashon di Hesus tabata e sakrifisio di Dios pa henter e humanidat. Di e manera aki Dios a paga e prèis pa e erornan i pikanan den nos bida, pasombra nos mes no ta kapas pa paga e prèis aki. Ta pesei Dios por ta tantu un Dios hustu komo un Dios di kompashon.
Un bida nobo
Pa motibu di e sakrifisio aki nos por pidi Dios misèrikòrdia i pordon pa nos pikanan, si nos ta sinsero i nos arepentí di nos pikanan. E Bèibel ta yama e kos aki kombershon (repentimentu). Dios por duna nos e ora ei un bida nobo. Un bida nobo kaminda e relashon entre nos i Dios ta wòrdu restourá. E imahen i e prueba di esaki ta ku Hesus despues di tres dia di su krusifikashon a lanta for di morto.
Un relashon asina’ki ta posibel atrabes di e sakrifisio di Hesus na e krus di Kalvario, pero naturalmente ta importante pa nos sigui tra riba nos relashon ku Dios. Esaki ta posibel dor di lesa bo Bèibel, hasi orashon (papia ku Dios) i bishitá un iglesia kaminda e Palabra di Dios ta wòrdu prediká. Dios di e manera aki por papia ku bo kurason i kontestá bo orashonnan.


text:
Riba prome di juli ultimo, tabata 159 aña cu a recorda e abolicion di sclavitud den Reino Hulandes. Tirando un bista den e Registro di Esclavonan di Aruba, nos ta topa cu riba prome juli 1841, ta nace un mucha homber cu ta haya nomber di Pedro Secundino (potret 1). Su mama ta e esclavo Juana, cu ta pertenece na Jan Daniel Wever. Pedro ta crece como un nativo di e isla dependiente di Colonia Corsou, pero den esclavitud. Si tur cos a bay bon cu Pedro Secundino, riba e fehca cu el a haci 22 aña, e, mescos cu tur otro esclavo lo mester a bira hende liber y ciudadano e teritoria colonial Hulandes. Pero den nos investigacion pa haya sa ki fam Pedro Secundino a haya, nos tin comprendi cu na un edad jong su e y su mama Juana a wordo bendi cu doñonan di otro esclavo na Corsou. Y cu e no a mira e libertad cu esnan si a mira prome di juli 1863, ya cu algun aña prome el a fayece.
E liberacion aki mester a sosode pa medio di un decreto di “Sjoon Grandi di Corsou”. Asina nan tabata yama e Gobernador (Gouverneur) di Colonia Corsou, kende den nomber di Rey di Hulanda ta goberna e teritorio di Colonia Corsou y su dependientenan (onderhorigheden) Aruba, Boneiro y Islanan Ariba (potret 2).
E decreto aki ta basa riba un ley cu Rey di Hulanda a promulga dia 30 di september 1862, unda cu ta keda stipula cu pa 1 di juli 1863 den e teritorionan colonia di Reino Hulandes sclavitud ta keda aboli. Esaki casi 50 aña despues cu a aboli e negoshi den traficacion di esclavonan for di Africa.
Na 1808 Inglaterra ta un di e promenan cu a termina cu e tipo di negoshi aki. Na 1814 tabata Hulanda cu a termina cu esaki. Inglaterra, despues di basta peticionnan na estado Ingles, na 1833 ta aboli esclavitud riba su teritorionan. Un negoshi inhumano, yama tambe e Negoshi di Esclavo Trans Atlantico, na unda cu e “Paso Medio” (“Middle Passage”) aki a percura pa 12,5 miyon hende a wordo trafica, di cual 10,7 miyon, segun
calculonan a sobrebi e pasashi aki. Ta wordo pensa cu na Africa mes, mas cu e 1.8 miyon cu no a sobrebi e biahe, a perde nan bida cruelmente como e resultado di caceria cu tabata tin riba e Africanonan.
Mester menciona tambe cu di acuerdo cu ley di Rey Willem III, banda di a decreta liberacion di esclavonan pa dia 1 di juli 1863, a pone tambe cu doñonan di esclavo lo ricibi un suma di 200 florin pa cada esclavo, cu wordo libera.
Mientras cu den cierto sentido tabata tin hubilo riba 1 di juli 1863, pa e esclavo mes mucho no ta cambia. Pa hopi nan ta keda traha cu nan ex-Shon of doño, mientras otronan mester a cumpra un pida tereno pa nan mes bay cultiva y asina percura pa yuda nan mes. Algun di nan a busca otro porvernir na momento cu nan oportunidad tabata limita memey di un poblacion cu tambe tabata biba den cierto forma di pobreza. Asina tin cu of a bay Corsou bek of a bay biba na costa di Venezuela. Di otro banda, pa cierto doñonan, cu e abolicion tabata un manera pa deshaci di un responsabilidad pa sigui cria y cuida e esclavonan, particularmente riba e tereno cu no tabata produci mucho y memey di un pobreza y secura.
Remarcabel ta, cu mientras cu doñonan si a wordo recompensa pa e supuesto “daño di perhuicio” dor di no tabata tin esclavo mas, e esclavonan, of manera yama tambe catibonan, mes no a haya ningun tipo recompensa pa e hecho di tabata sclavisa (potret 3 y 4).
Nos mester remarca aki, cu den ciertro forma Aruba no a conoce un esclavitud cu e mesun extensidad y intensidad manera hopi di e otro islanan den Caribe y partinan grandi di Americanan. Esaki no ta kita, cu tabata tin excesonan inhumano pa cu esclavonan, particularmente ora esakinan ta rebeldia contra e shonnan. Loke si a tuma lugar cu den un generacion caba, despues di liberacion e asimilicion (integracion como parti di e comunidad) abay relativamente lihe.
Esnan libera na Aruba den cierto sentido a asimila hopi liher bou di e poblacion Arubiano, cu tabata consisti grandemente di descendientenan indjan y colonistanan blanco pober, kendenan tambe ya tabata mescla. Un asimilacion cu ya caba a cuminsa prome cu e abolicion, na unda cu nos por a mira cu tin ehempelnan di descendientenan di esaclavo cu a progresa den e comunidad chikito di Aruba, sea como comerciante, gobernante of maestro.
Na 2008 tabata tin un proyecto grandi durante full e aña, unda a trata e topico di Herencia di Sclavitud na Aruba. E tempo ey a saca un buki conmemorativo di e exposicion cu a tuma lugar na ANA, cu por wordo mira riba e Coleccion di Arubiana, di Biblioteca Nacional, riba internet archive. Pa accesa esaki por sigui e link aki: https://archive.org/details/BNA-DIG-ARUBIANA-3034.
Awendia nos por lesa y mira hopi exigencia for di e.o. Caribe, unda ta exigiendo dispensa di paisnan colonial particularmente Europeo y tambe un forma di endemnisacion.
Asina nos por mira cu durante e conmemoracion na Hulanda riba 1 di juli ultimo, tanto banco central di Hulanda, esta de Nederlandse Bank (cu hopi fondonan for di e negoshi aki a pasa via nan) y tambe e Provincia Noord-Holland (unda tabata tin un concentracion grandi di negoshinan cu ta trafica den esclavonan) a pidi nan disculpanan formal pa loke ta e historia colonial y di sclavitud cu tanto e banco como e provincia tambe tin riba nan cuenta! Siguiendo e link aki, https://nos.nl/…/2434845-de- nederlandsche-bank-biedt… , por lesa mas di esaki.
Pa esnan cu ta interesa pa haci mas investigacion, nos mester bisa cu recientemente Archivo Nacional, riba e plataforma di Internet Archive, a publica e.o. e Registro di Esclavonan di Aruba (nacemento y fayecimento). Den e proyecto di digitalisacion di Archivonan Colonial di Aruba, y hacimento di esakinan digitalmente accesibel por medio di Reconocemento di Scritura, nos ta spera di por duna oportunidad na tur hende cu lo kier haci mas investigacion riba e topico aki. Siguiendo e link aki, https://archive.org/…/ANA-DIG-KOL-INV…/page/n16/mode/1up, por mira e.o. dicho Registro!
Pa loke ta Pedro Secundino, nos lo sigui investiga kico a para di su parientenan, pa medio di e mesun canal cu actualmente ta na disposicion di investigadornan, danki na e digitalisacion di e informacion. Esaki nos lo haci den e tempo benidero na caminda pa e di 160 aña di conmemoracion of celebracion di abolicion di sclavitud.


text:
ORANJESTAD – Dialuna merdia e seleccion Girls U15 a bolbe Aruba cu titulo di subcampeon despues di a cay venci den e gran final contra di Nicaragua den e 2022 Concacaf Girls Under 15 Championship na Tampa, Florida. Un logro sigur historico pa e damitanan aki cu a duna tur cu tin y yega te final y pone nomber di Aruba na halto. Potret cortesia 297 Sports.
ALEMANIA – E windsurfer internacional di Aruba Sarah Quita Offringa a gana su di 20 titulo mundial general di Windsurfing, y e di dos di ola esta e Wave World Champion 2022. For di Alemania, e la manda un mensahe awe dialuna pa Aruba, informando di su logro. Mientrastanto riba su pagina di Facebook e la post e video ora cu himno di Aruba ta tocando y e para riba e podium como e numero uno cu su trofeo. Un otro logro pa e grandi di Aruba. Na 2021, NoticiaCla a saca Sarah Quita como e persona di aña indiscutiblemente. Pabien Sarah Quita!
ASUNCION – Despues cu den fin di siman e landado di Aruba Mikel Schreuders a logra gana e prome medaya di Oro pa Aruba den Weganan Suramericano, awe nochi e ta landa su parti final cu chens pa mas medaya. Awe mainta e la landa 200meter liber y a logra finalisa como number 2 cu e tempo di 1.55.29. E resultado aki ta dune derecho pa landa e final awe nochi den lane # 7. Fuera d e landamento liber, Mike Schreuders a landa mariposa tambe y logra clasifica. Ey tambe e ta logra clasifica pa landa awe nochi.
SEROE COLORADO – E conocido landador Arubiano Deaxo Croes a logra complete su hazaña ‘Punta pa Punta’, landando di Arashi pa Baby Beach, como preparacion pa su hazaña final, “Crossing for Prevention” cu ta landando entre Bonaire y Corsou otro luna. Na su yegada, manera e potret principal ta mustra, e mama di Deaxo, e conocida Tita Iglesias, a brasa su yiu, kitand asina un preocupacion menos pa e mama. E mama a opta pa sigui su yiu for di riba laman, pasobra riba boto, lo tabata mucho nervioso. Deaxo a cuminsa landa awe marduga pa 2:32am y despues di landa algo mas cu 13 ora, e la yega Baby Beach sano y salvo. E distancia cu e la cubri oficialmente registra tabata 38.1 km. Manera por a spera, e no a haci esaki su so, pero tabatin un team di persona rond di dje riba henter e ruta, cu a compañe. Keda pendiente pa un relato completo di e hazaña aki. Dia 19 di November 2022 e hazaña oficial mes ta cuminsa ora cu e purba landa di Bonaire pa Corsou. Potretnan ta cortesia di Michaal Salazar y Crossing for Prevention.
ORANJESTAD – Deaxo Croes, atleta Arubiano cu ta pronto lo realisa e hazaña di Crossing for Prevention, tin un antesala prepara pa e siman aki cu yama Punta pa Punta. Diasabra awo, 1 di october, e ta landa for di Arashi pa Baby Beach. Deaxo ta entrenando hopi duro y ta totalmente enfoca pa completa e trayecto di mas o menos 34 kilometer stret.
HAMILTON – E evento Deportivo Caribense, CARIFTA Triathlon, Aquathlon and Mixed Team Relay a keda programa awor pa tuma lugar na luna di November di e aña aki despues cu mester a cancela esaki pa pasada di horcan Fiona. E fechanan nobo ta November 12-13 segun oficialnan a bisa dialuna. E evento ta conta cu mas di 100 atleta hoben di entre otro Aruba, Antigua and Barbuda, Bahamas, Barbados, Grenada, Jamaica, Trinidad and Tobago, y Puerto Rico.
ORANJESTAD - Aruba Aloe y Botica di Servicio ta bini hunto pa e di 5 aña di nan Diabetes Run & Walk riba diadomingo, 13 di November 2022 y pa encurasha e comunidad pa bin participa den e evento, nan ta haciendo un Early Bird Special te cu 30 di September 2022. Subway tambe ta participa den e Early Bird Special como main sponsor di e kids run.


text:
Recientemente un total di 53 Centro di Cuido di Mucha a participa na e curso di profundisacion di Codigo di Proteccion den Centro di Cuido di Mucha. Un total di 83 trahador pedagogico a participa na e curso aki y a ricibi un certificado di participacion.
E meta di e curso tabata pa tur cabesante y 1 trahador pedagogico den e Centro di Cuido di Mucha por tin mas conocemento (practico) di e Codigo di Proteccion y pa conhuntamente por traha mas atento ariba e señalnan di posibel/sospecho di abuso di mucha.
Pa e curso aki por tabata un realidad, un total di 3 fundacion a participa, pa asina den e 3 dianan di curso e Centronan di Cuido di Mucha por a haya tur informacion necesario pa nan por ta bon ekipa pa traha segun e Codigo di Proteccion.
Ta trata aki di Fundacion Pa Nos Muchanan, Famia Plania Aruba y Fundacion Respetami, di cual nos kier a gradici nan di curason pa nan aporte profesional na e curso aki.
Tambe tabata tin presentacion di mr. Patrick van der Biezen di Ministerio Publico, cu a duna informacion tocante con nan proceso ta cana, ora ta trata cu e casonan di abuso en general y e importancia di un testigo y ta documenta den tur esaki.
Pues e Centronan di Cuido di Mucha a hiba 3 dia intensivo di informacion, pero tambe activo na e variedadnan di presentacion. E intencion ta pa tur Centro di Cuido di Mucha por sera conoci cu e Codigo di Proteccion, pa asina tur por traha segun e mesun structura, ora tin sospecho di abuso (den tur sentido) ta tumando lugar cu e mucha.
Cada Centro di Cuido di Mucha a ricibi na final di e curso un manual cu tur informacion di e curso di tur fundacion y alabes un poster, pa nan por pone esaki den nan Centro di Cuido di Mucha.
Automaticamente a sugeri e Centronan di Cuido di Mucha pa nan pone den nan reglanan di cas, cu nan ta traha cu Codigo di Proteccion y asina tur mayor ta informa.
Tambe ta di remarca cu Departamento di Mucha y Hoben (DMH) conhuntamente cu FPNM, DVG, DAS y CBS ta den e ultimo fase, pa finalisa e prome Nulmeting nacional, unda 96 Centro di Cuido di Mucha a participa na esaki aña pasa, cu sigur ta un prome paso historico y relevante, pa cu cuminsa traha riba un vision nacional pa calidad di cuido den e Centronan di Cuido di Mucha na Aruba. #sociaalcrisisplan#CODIGO


text:
Un mucha di seis aña di edad na Papua New Guinea a keda acusa di bruheria anto tortura lentamente durante cinco dia por medio di un grupo di hende. E mucha a casi fayece. El a keda rescata por medio di miembronan di un organisacion local cu ta trata cu derechonan humano y misionarionan Chileno.
E victima, kende no por wordo nombra pa motibonan legal, a sostene kimanan di tercer grado den casi henter su curpa di machetenan cayente cu nan a uza pa pela e mucha su cuero, segun Gary Bustin di Papua New Guinea Tribal Foundation – e organisacion a planea y ehecuta e mision di rescate hunto cu Lutheran missionary, Anton Lutz.
Fuente: News.Au


text:
Clifford Rosa di Stichting Rancho a splica awe mainta cu a tuma nota cu ayera 3 di februari a cuminsa trabounan di lantamento di piedra na Waf’i Rancho, como tambe poniendo baricada. Den un entrevista e la vocifera su preocupacionnan pa cu e acceso di e piscadonan pa por yega mas cerca. “Ta di lamenta cu nos ta habri 2021 di e forma aki, caminda cu for di 2020 caba nos ta yega na cierto palabracionnan, y un di nan ta cu mester bin un ebeyecemento, e area semper mester di atencion, waste management etc pa e area completo,” segun sr. Rosa.
Ora ta papia di e area specifico aki, ta un punto cu ta duna Stichting Rancho dolor di cabes pasobra nan simplemente kier conserva parti di nos patrimonio Arubano, un parti di nos herencia, y ta lamenta cu trabaonan ta bolbe cuminsa sin cu a yega na mesa.
Aña pasa a entrega un carta na oficina di gobernador, cu contesta cu mester bay bek na e minister encarga. E minster encarga na e momento ey ta Prome Minister di cual tambe den proceso di november 2020 a manda carta p’e y te awe ainda no por haya un oido, un contesta of invitacion pa con lo trata esaki.
APA a manda un email tambe cu lo prepara un reunion, pero tambe esaki no a tuma lugar. E carta cu a wordo manda na gobernador cu caracter di urgencia tabata pa pidi pa para tur trabao na e area y sinta bek na mesa pa repasa tur locual cu por tin. DOW, DIP, APA ainda mester sinta na mesa, cu acuerdo y afspraak cu ta duidelijk. “E unico hecho cu ta wordo bisa akinan cu un openbare weg lo cambia pa bira un boardwalk, pa mi esey ta inacceptabel,” segun sr. Rosa.
Tin hopi pregunta ainda cu falta contesta riba locual ta miho pa comunidad,pasobra si comunidad mes no por yega pa cumpra pisca akinan mas, ta algo increibel sigur durante temporada di un pandemia.